text:
Voice of America
Nhau
- PSL Yobvumidza Kutengwa kweVatambi Vatsva
- Africa Youmba Dare Rayo reDzimhosva
- Varimi Vanopiwa Matsamba Anovapa Masimba eKukwereta Mari kuMabhanga
- Chinamasa: Hurumende Haina Mari yeKubhadhara Zvikwereti Zvayo
- Mupepeti weSunday Mail Anobvisiswa Mari yeChibatiso
- Vamiriri veVashandi Vozeya neNational Aids Council Dambudziko reHIV/AIDS
- Hurumende Yopa Varimi Vatsva Mvumo yeKuita Minda Chibatiso kuMabhanga
- Mudzidzi paUZ Osungirwa Kukumbira Zvombo Kuna Baba Jukwa
- ZRP: Mutemo wePOSA Ngaurambe Uripo
- Nyika Yorangarira Muchakabvu Joshua Nkomo
ZimOne: Shona
Nhau dzeShonaBack to top


c: text/html

text:
WASHINGTON — Nyanzvi munyaya dzezvehupfumi dziri kuyambira hurumende kuti ivandudze mitemo uye kudyidzana kwayo nenyika dzekunze kuitira kuti igadzirise dambudziko redeflation iro rapfunya chisero munyika.
Izvi zviri kupa kuti makambani akawanda avhare uku vanhu vachishaya chouviri.
Zimbabwe yapinda mumwedzi wechina mitengo yezvinhu ichiramba yakaderera asi vanhu vasina mari yekutenga zvinhu zvacho kana kuti deflation iyo inoitika kana mitengo ichiramba iri pasi pe 0%.
Mumashoko aro kuvatori venhau, bazi reZimbabwe National Statistics Agency rinoti muna Chivabvu mitengo yezvinhu yakaramba yakaderera zvakanyanya kunyange hazvo mitengo yezvinhu yakati kwirei zvishoma kusvika pa minus 0 point 19 percent kubva pa minus 0, 26% muna Kubvumbi.
Nyanzvi dzinoti izvi zvinoreva kuti mitengo yezvinhu iri kuderera zvakanyanya asi muzvitoro musina ari kutenga zvinhu.
Nyanzvi munyaya dzezvehupfumi inoshanda yakazvimirira, VaBest Doro, vanoti nyaya yekushaya mari munyika ndiyo iri kupa kuti zvinhu zviite manyama amire nerongo sezvo pasina vekunze vari kuda kuvamba mabhizimisi munyika ukuwo pasina ari kuda kukweretesa nyika mari nekutadza kwayo kubhadhara zvikwereti.
Vaimbova gurukota rezvemari, Doctor Simba Makoni, avo vanotungamira bato reMavambo Kusile Dawn, vanotiwo chiri kupa kuti zvinhu zviende kumawere inyaya yezvematongero enyika.
Va Makoni vanoti vanhu vemuZimbabwe vacharamba vachinonga svosve nemuromo.
Nyanzvi munyaya dzezvehupfumi vachitungamira sangano reLabour and Economic Development Research Institute of Zimbabwe, Doctor Godfrey Kanyenze, vanotiwo dambudziko iri richatora makore akawanda kuti rigadziriswe.
Asi imwe nyanzvi munyaya dzezvehupfumi ichishanda nesangano reResource Exploitation Watch, VaWashingto Mehlomakulu, vanoti chimwe chiri kuitika haingangonzi deflation asi kuti mitengo yezvinhu yave kunyatsogadzikana mushure mekunge vanhu vangotanga kuwedzera mitengo zvinopfurikidza mwero.
Asi chii chaizvo chingaitwa kugadzirisa dambudziko iri? VaMakoni vanoti idzi inyaya dzezvematongerwo enyika uye dzikasagadziriswa hapana chinobuda.
VaDoro vanoti hurumende inofanira kuona kuti yatsvaga mari yekugadzirisa zvinhu zviri kunetsa.
Asi Va Kanyenze vanoti zvichanetsa kugadzirisa nekuti nyika haina mari yayo yekuti igadzirise hupfumi zvinoitwa nenyika dzinenge dzasangana nedambudziko redeflation.
Nyaya ye deflation yakambovhiringidza Japan kutanga kumakore ekuma1990.
Nyika iyi yakayedza zvose zvinoda kuitwa kugadzirisa dambudziko iri asi kusvika pari zvino vanhu vemunyika iyi vachiri kunetsekana nenyaya yedeflation.
Nyanzvi dzezvehupfumi muZimbabwe dzinoti hurumende yeZanu-PF inofanira kudzidza kuti dambudziko iri rikayera rakomba rinogona kunetsa kupedza.

robotstxt: allowed

filter: keep


text:
Gomo
Makomo (mountains) inzvimbo yakawumbika ichikwira kuenda mudenga iyo yakatenderedwa nenzvimbo dzakaderera. Makomo akakwira kuenda mudenga zvakanyanya muZimbabwe ndiro Gomo reNyangani.
Jinga reGomo zvinoreva nzvimbo iri muzasi uye pedyo negomo (Foot of hill). Mbira nengururu dzinogara mujinga remakomo.
Dinhidza zvinoreva nzvimbo yakaderera ichitiva kuita nhika iri pamateru egomo.
Tsika[chinja | edit source]
- Kudada kwavari mugomo kukumbira vari pasi mapfihwa.
- Chikomo chiremera kune vari kure, vari pedo vanotamba nacho.
Mazita emhuri ane chekuita negomo anosanganisira: Gomo, Negomo.


text:
WASHINGTON—
Mutungamiri wenyika, VaRobert Mugabe, vari kutarisirwa kupinda muNew York neMugovera kumusangano wechimakumi matanhatu nemasere weUnited Nations General Asembly.
Musangano uyu uri kutanga neChipiri, uye VaMugabe vachataura neChina.
Dingindira remusangano uyu rakanangana nenyaya yekukwanisa kuzadzikisa zviga zveUnited Nations zve Millenium Development Goals
nezvimwe zvakatarwa nesangano iri kusanganisira nyaya yevakaremara.
Asi gurukota rezvekudyidzana nedzimwe nyika, VaSimbarashe Mumbengegwi, vakaudza ZBC zvikonzero zvakapa kuti Zimbabwe itadze kuzadzikisa zviga izvi, izvo zvinosanganisira dzidzo, hutano nezvimwe.
VaMumbengegwi vanoti zvirango zvakatemerwa Zimbabwe ndizvo zviri kutadzisa Zimbabwe kuzadzikisa zviga izvi.
Asi nyika dzakatemera VaMugabe zvirango, America nenyika dziri mu European Union, dzinoti hadzisi kuzozvibvisa zvirango izvi nekuti VaMugabe havana kuita sarudzo dzakachena.
Vakuru mubazi rinodyidzana nedzimwe nyika vanoti VaMugabe, avo vari kutarisirwa kutaura neChina, vachabata bata nyaya yezvirango uye kuramba kutambirwa kwesarudzo nenyika dzakabudirira.
Nyanzvi munyaya dzezvekudyidzana nedzimwe nyika, uye vakamboshanda kumuzinda weZimbabwe kuEthiopia, VaClifford Mashiri, vanoti VaMugabe vanohwanda nemunwe kana vachiti zvirango ndizvo zvakonzera kutadzisa budiriro munyika.
Mune imwewo nyaya, sangano reEuropean Union rinonzi rabvumirana kuti kambani yeZimbabwe Mining Development Corporation, ZMDC, ibviswe pazvirango.
Izvi zvinotevera danho rakatorwa ne Belgium, iyo ine musika mukuru wemangoda, rekuti ZMDC ibviswe pazvirango.
Britain imwe yenyika dzemu EU dzanga dzichipikisa danho reBelgium. Zvinonzi makurukota anoona nezvekunze kweEU achasangana kuti atambire chisungo ichi zviri pamutemo.
Hurukuro naVaClifford Mashiri


text:
WASHINGTON—
Vaimbova nhengo yedare reCongress muAmerica vachimirira bato remaDemocrats, Va Melvin Jay Reynolds, vamiswa pamberi pedare muHarare neChitatu vachipomerwa mhosva yekuva nemifananidzo yevanhu vari kuita zvepabonde pamwe nekugarisa munyika zvisiri pamutemo.
VaReynolds vamiswa pamberi pemamajistiriti maviri, VaTendai Mahwe naVaVakayi Douglas Chikwekwe. Vatanga kunzwa nyaya iyi, VaMahwe, vanonzi vazosiya kunzwa nyaya iyi sezvo vange vaine imwe nyaya yavanga vachida kutonga.
Gweta raVaReynolds, VaArthur Gurira, vaudza Studio 7 kuti vakumbira dare rikabvuma kuti VaReynolds vaonekwe navana chiremba sezvo vaine chirwere che High Blood Pressure
.
VaReynolds vachapinda zvakare mudare neChina apo vachatongwa nenyaya yekugara munyika zvisiri pamutemo.
Panyaya yekuwanikwa vaine mifananidzo yevanhu vari kuita zvepabonde, VaReynolds vati havana mhosva yavakapara.
VaReynolds, avo vane makore makumi matanhatu nemaviri ekuberekwa, vakasungwa neMuvhuro paBronte Hotel muHarare.
Muchuchusi wehurumende, VaMichael Reza, vaudza dare kuti VaReynolds vainge vaine mifananidzo yezvepabonde inotyora mutemo weZimbabwe weCensorship Act uye vaingewo vagarisa munyika zvisiri pamutemo.
VaReza vanoti VaReynolds vaifanira kunge vakabuda munyika musi wa 10 Zvita, mushure mekunge vapinda munyika musi waMbudzi 13 gore rapera vachishandisa Plumtree Boarder Post.
Vhiza ravo rinoti raipera musi wa Mbudzi 27, asi vakakumbira kuti vagare kwenguva refu kusvika musi wa Zvita 10.
Vanonzi havana kuzokumbira kuti mazuva avo awedzerwe.
Muzinda weAmerica muZimbabwe watizve muzuva repiri hauna chekutaura nezvenyaya iyi.
Asi VaGurira vanoti neChina vachayedza kukumbira dare kuti ribvumidze VaReynolds kubhadhara mari yechibatiso.
Hurukuro naVaArthur Gurira


text:
VECHIDUKU VANOBVUNZA KUTI
Ndagadzirira Kubva Pamba Here?
Chinangwa chaMwari chepakutanga chaiva chokuti vaduku vakure vosiya baba naamai vavo vova nemhuri dzavo. (Genesisi 2:23, 24; Mako 10:7, 8) Asi ungaziva sei kana wanyatsogadzirira kubva pamba? Funga nezvemibvunzo mitatu.
Nei Ndichida Kubva Pamba?
Tarisa zvakanyorwa pasi apa. Zvibvunze kuti, ‘Ndezvipi zvikonzero zvinokosha zviri kuita kuti ndide kubva pamba?’
Ndinoda kutiza matambudziko epamba
Ndinoda kuva nerusununguko rwakawanda
Ndinoda kuremekedzwa neshamwari dzangu
Ndinoda kubatsira shamwari yangu inoda wokugara naye
Ndinoda kuita basa rokuzvipira kubatsira vamwe kune imwe nzvimbo
Ndinoda kudzidza kuti ndingagara sei ndoga
Ndinoda kurerutsira vabereki vangu panyaya dzemari
Zvimwe
Zvikonzero zviri pamusoro apa hazvina kumboipa. Mubvunzo ndewokuti, Chinangwa chako ndechei? Somuenzaniso, kana uchida kubva pamba nokuti chete unoda kusununguka kuita zvaunoda, ungangozoshamisika!
Danielle uyo akambobva pamba kwekanguva paaiva nemakore 20, akadzidza zvakawanda kubva pane zvakaitika kwaari. Anoti: “Munhu wose anototi ararame aine zvimwe zvaanorambidzwa kuita. Kana uchirarama woga, nguva yaunoshanda kana kuti kushaya mari zvichakutadzisa kuita zvaunoda.” Usarega vamwe vachiita kuti umhanyirire kusarudza kubva pamba.—Zvirevo 29:20.
Ndagadzirira Here?
Kubva pamba uchinogara woga kwakafanana nokufamba musango. Ungaenda here kunogara musango usingagoni kudzika tende, kubatidza moto, kubika kana kuverenga mepu? Kwete! Asi vechiduku vakawanda vanobva pamba vaine ruzivo rushoma runodiwa pakutarisira imba.
Mambo akachenjera Soromoni akati “munhu ane njere anofunga nezvenhanho dzake.” (Zvirevo 14:15) Kuti ubatsirwe kuona kana wagadzirira kunogara wega, funga nezvezvinhu zvinotevera.
Kushandisa mari zvakanaka: Serena ane makore 19 anoti, “Handisati ndambozvibhadharira chero chinhu chipi zvacho. Ndinotya kubva pamba ndozobhajeta mari yangu ndega.” Ungadzidza sei kushandisa mari zvakanaka?
Chimwe chirevo cheBhaibheri chinoti: “Munhu akachenjera achateerera owana mumwe murayiridzo.” (Zvirevo 1:5) Saka wadii kubvunza vabereki vako kuti zvingada marii pamunhu mumwe chete pavhiki yokubhadhara rendi kana kuti chikwereti chemba, kutenga zvokudya, uye kutarisira motokari kana kubhadhara mari yokufambisa? Wadaro chivakumbira kuti vakudzidzise kuti kubhajeta mari uye kubhadhara mabhiri zvinoitwa sei.
Unyanzvi hwokuita mabasa epamba: Brian ane makore 17 anoti kuzviwachira mbatya dzake ndicho chinhu chinonyanya kuita kuti asada kubva pamba. Ungaziva sei kana wagadzirira kuzviriritira? Aron ane makore 20 anopa zano iri: “Edza kumborarama kwevhiki uchiita sokuti uri woga. Idya chete zvokudya zvaunozvibikira woga, zvaunozvitengera woga uye zvaunotenga nemari yaunenge watambira. Pfeka mbatya dzaunenge wawacha uye waayina wega. Chenesa pose paunenge wasvibisa mumba. Uye edza kuenda kwose kwaunoda uri woga pasina anokuendesa kana kuzokutora.” Kutevedzera zano iri kuchakubatsira pazvinhu zviviri: Zvichaita kuti (1) uve neunyanzvi hunokosha uye (2) uwedzere kukoshesa basa rinoitwa nevabereki vako.
Kugarisana nevamwe zvakanaka: Unowirirana nevabereki vako uye vana vomumba menyu here? Kana zvisina kudaro ungafungidzira kuti upenyu hungava nyore kana ukanogara neshamwari yako. Asi funga zvinotaurwa naEve ane makore 18 kuti: “Shamwari dzangu mbiri dzakaenda kunogara dzose. Vaiwirirana chaizvo vasati vava kugara vose asi vakanga vasingachawirirani pavakanga vava kugara vose. Mumwe wacho aiva noutsanana asi mumwe aine uchapa. Mumwe wacho ainyanya kukoshesa zvokunamata asi mumwe wacho akanga asingadaro. Vakanga vasingawirirani!”
Ungaitei kuti izvi zvisaitika? Erin ane makore 18 anoti: “Unogona kudzidza zvakawanda nezvekugarisana nevanhu uchiri pamba. Unodzidza kugadzirisa matambudziko uye kubvuma zvinodiwawo nevamwe. Ndakacherechedza kuti vaya vanobva pamba kuti varege kunetsana nevabereki vavo vanenge vachitiza matambudziko panzvimbo pokuti vadzidzire kuagadzirisa.”
Purogiramu yokunamata: Vamwe vanobva pamba vachitiza purogiramu yevabereki vavo yokunamata. Vamwe vanenge vachida chaizvo kuramba vaine purogiramu yakanaka yokudzidza Bhaibheri uye yokunamata asi pasina nguva vanotanga kuita zvakaipa. Ungaita sei kuti ‘kutenda kwako kusaparara sengarava yaparara’?—1 Timoti 1:19.
Iva nepurogiramu yakanaka yokudzidza Bhaibheri uye kunamata woomerera pairi. Wadii kuita zvokunyora purogiramu yako yokunamata pakarenda woona kuti unogona kuitevedzera here kwemwedzi usingaiti zvokufudzwa nevabereki vako?
Chinangwa Changu Ndechei?
Uri kuda kubva pamba kuti utize matambudziko here? Kana kuti haudi kuva pasi pevabereki here? Kana zvakadaro, unenge uchinyanya kutarisa zvauri kusiya kwete kwauri kuenda. Kuita izvozvo kwakafanana nokuedza kutyaira motokari maziso ako akati ndee pagirazi rinoratidza zviri shure—uri kunyanya kuisa pfungwa dzako kwauri kubva zvokuti hauoni zviri mberi. Unodzidzei? Usangonyanya kufunga nezvekubva pamba—isa pfungwa dzako pachinangwa chinobatsira.
Chero chingava chinangwa chako, nyatsofungisisa nezvazvo. Chimwe chirevo cheBhaibheri chinoti, “Zvirongwa zvomunhu anoshingaira zvinobatsira, asi munhu wose anokurumidzira zvinhu achashayiwa njere.” (Zvirevo 21:5) Teerera zano revabereki vako. (Zvirevo 23:22) Nyengetera nezvenyaya yacho. Uye paunenge uchisarudza zvokuita, funga mashoko eBhaibheri achangobva kukurukurwa.
Mubvunzo chaiwo hausi wokuti ‘Ndagadzirira kubva pamba here?’ asi ndowokuti ‘Ndagadzirira kunogara ndiri ndoga here?’ Kana mhinduro yemubvunzo wokupedzisira iri hungu, zvinoreva kuti unenge wagadzirira kunorarama usina vabereki vako.


text:
KUCHATSVA demo kuchisara mupinyi svondo rino kunhandare yeRufaro Stadium muHarare apo Dynamos FC ichasangana neHarare City mumutambo weCastle Lager Premiership.
Gore rino vatsigiri venhabvu vazhinji vange vachitarisira kuti zvikwata zviviri izvi ndizvo zvichatanga ligi zvichipisa sezvo zvirizvo zvakapedza mwaka wadarika zvichifemerana mugotsi asi hazvina kutanga zvakanaka mitambo yazvo.
Sunshine City boys sekuzivikanwa kunoitwa Harare City parizvino yakundwa mitambo yayo mitatu yese uye ndiyo yakasenga ligi isina kana chibodzwa chainacho.
Kozoti kune rimwe divi, DeMbare pamutambo yayo mitatu yayatamba yakwanisa kuhwina miviri ichikundwawo mumwe chete.
Harare City yakakundwa 3-0 neChicken Inn mumutambo wayo wekutanga, ikazokundwa zvekare 2-1 neCAPS United uye svondo radarika yakakundwa 1-0 neZPC Kariba.
Dynamos neHarare City zvinoziva kuti svondo rino zvinofanirwa kurwa semvumba.
Murairidzi weSunshine City boys, Bigboy Mawiwi, anoti chikwata chake chiri kuda rutsigiro rwakanyanya kubva kuvaridzi vacho pamwe nevatsigiri kuti zvichibatsire mukusimukira mumitambo yacho.
Mawiwi anoti mutambo wechikwata chake neDeMbare uchange wakaomarara zvikuru asi achautora semimwe mitambo yaanogara achitamba uye achange akangwarira kuti vakwanise kuhwina.
“Mutambo uchiripo, zvingori zvibodzwa zvipfumbamwe chete zvatarasikirwa nazvo asi tinoziva kuti tinotevera manje- manje.
“Haisati yasvika nguva yekugeda-geda kwemeno kuti pamwe zvinhu zvatiomera kwete!
“Tiri kutevera zvinhu hazvisi kungotifambira parizvino nekuti tine vatambi vakawanda vakakuvara vakakosha muchikwata chedu asi vari kudzoka manje-manje sezvo vari kuongororwa nanachiremba.
“Tingori nezvishoma zvatinoda kugadzirisa asi tinoziva kuti kana tikakwanisa kukunda DeMbare svondo rino tinobva tasimukira,” akadaro Mawiwi.
Zvakadaro nekune rimwe divi murairidzi weDeMbare, Callisto Pasuwa anoti chikwata chake chinofanira kushanda nesimba kuti chihwinhe mumitambo yacho.
Mune imwe mitambo iriko svondo rino, chichange chakabvondoka kuBabourfields kuBulawayo uko Highlanders ichange ichisangana neHwange FC.
Zvikwata zviviri izvi parizvino ndizvo zviri kutungamira mitambo yeligi uye chichahwina svondo rino ndicho chinobva chaenda pamusoro peligi.


text:
Zambia (nyika)
Zambia inyika yakakomberedzwa nedzimwe iri kumaodzanyemba kweZimbabwe uye iri muAfrica. Nyika iyi ine muganhu neMozambique, Zimbabwe, Angola, Malawi neNamibia. Guta guru reZambia rinonzi Lusaka. Zambia ine miganhu nenyika dzinoti Zimbabwe, Malawi neMozambique. Mutungamiri wenyika iyi ndiva Michael Sata. Nyika iyi ine vanhu vanosvika mazana anosvika zviuru zvishanu. munyika umu munotaurwa mitauro inosanganisira Nyanja, Tonga, Kalanga, Bemba, Kaonde neLuvale.
Mureza weZambia une mufananidzo weshiri inonzi hungwe.


text:
Ndebvu
Muchidzidzo chezvipenyu, ndebvu (beard in English) zvinoreva vhudzi rinokura: pamutsipa; pachirebvu nepamatama emurume anenge ayaruka. Ndebvu dzinokurawo pazasi pemhuno pamuromo wepamusoro.
Ndebvu dzinotanga kubuda panguva yokubva zera (puberty) dzichisundwa nechidenhi chinonzi "dihyrotestosterone" chinogadzirwa zvichibva pa "testosterone".
Chinamato chemapostori muZimbabwe chinotenda kuchengeta ndebvu dzisina kugerwa, dzinowonekwa sechishongo pavarume. Chinamato chemaJudah chine vamwe vanochengetawo ndebvu dzisina kugerwa.
Munzvimbo dzehushangazhi vamwe vanowona ndebvu sedzisina kutsvinda saka vanokurudzira kugera ndebvu.


text:
Nyenyedzi
Muzvidzidzo Zvechadenga, nyenyedzi (star) zvinoreva mitumbi iri muchadenga inobwinya sokubwinya kunoita zuva. Nyeredzi dzine hujoto hwakakwira zvokuti sebhe irimo inoshanduka kubva pakuva gasi rinopisa kuenda pakuva inonzi plasma kuEnglish. Plasma imhando yomusandu ine mwando unopisa zvakanyanya zvokuti maatomu anoshanduka kuva maayoni.
Zuva pacharo imhando yenyenyedzi uye ndiyo nyenyedzi iri pedyo zvakanyanya neEarth. Kuzuva ndiko kunobva simba zhinji rinosvika kuEarth uye. Zuva rine kubwinya kwakanyanya zvokuti munguva dzemasikati dzimwe nyenyedzi dzinoita sokunge dzisipo tichiona kubwinya kwezuva chete. Nyenyedzi dzinozoonekwa kubwinya kwadzo munguva yemhanheru apo rimwe divi renyika rinenge rafuratira zuva rave murima.


text:
Jende
Jende - machende (muruzhinji), masvada. inhengo yemurume inowanikwa pasi pemboro pakati pemakumbo yakarembera. Machende anongogara ari maviri.
Machende ndiwo anogadzira hurume. Kana pasina machende munhu kana mhuka haikwanise kuberekesa.
Machende ndiwo aya anonzi muchirungu ma testicles; uye maari ndimo munogadzirwa mbeu yehubaba, unonzi uronyo kana kuti maronyo. Machende anozivikanwawo nezita rekuti makandi asi vamwe vanowanzomati matomatisi kana kuti mabhora. Murume umwe neumwe unenge ane machende maviri, asi kune varume vashoma vane jende rimwe.
Machende anogadzirawo chidenhi chinonzi testosterone chinodenha kuyaruka kwemukomana kuti ave nechimiro chemurume.
Svada (scrotum) zvinoreva chibhegi chinoonekwa kunze chinotakura nhengo iyoyi yehurume.
Kana jende riri rimwe rinonzi Jendekufa. Kana ukaita rimwe hombe kamwe kari kadiki unonzi une jendekufa zvakare.
..


text:
Magonga (taranyika)
Shoko rokuti magonga riri kushandiswa kutaura nzvimbo mbiri imwe iri kuMaodzanyemba imwe kuchamhembe kwenyika, panova panosangana Chiso chenyika neakiso inozeya nyika.
Magonga eRinopasi[chinja | edit source]
Gonga rekuMaodzanyemba, (North pole) ndipo papoyindi panosangana uso neakiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole . Munongedzo wecompass inotaridza kuti kuMaodzanyemba ndekupi.
Gonga rekuChamhembe, (South pole) ndipo papoyindi panosangana Chiso neakiso yekuzeya yeRinopasi (Earth), kuri kuChamhembe kweRinopasi.
Takatarisana neRinopasi, Mutsazanisi mutsetse wekufungidzira une nhambwe dzakaenzana kubva kuGonga rekuChamhembe kusvika kuGonga rekuMaodzanyemba panzvimbo dzose. Mutsetse uyu unocheka urungano yeRinopasi kuita zvikamu zviviri zvakaenzana.


text:
VECHIDUKU VANOBVUNZA KUTI
Ndingatsanangurira Sei Vamwe Zvandinotenda Panyaya Dzebonde?
“Wati chii? Hauna mukomana?”
Kana uchida kupindura munhu anenge akubvunza uye uchida kuti ehe, ungada here kupindura usingatyi? Nyaya ino ichakubatsira kuti ungazviita sei! *
Chii chinonzi mhandara?
Mhandara musikana asati apinda pabonde.
Kupinda pabonde hakungogumiri pakurara nemunhu. Vamwe vangazviti vachiri mhandara vachiti havasati vambopinda pabonde asi ivo vaine zvinhu zvavanenge vachiita zvinoitwa nevanhu pabonde.
Shoko rokuti “bonde” rinogona kureva bonde rinoitwa nomumuromo, bonde rinoitwa nokunobuda netsvina kana kuti kubatabata sikarudzi yomumwe munhu.
Chinhu chinokosha chaunofanira kuziva: Vanhu vakamboita zvepabonde kusanganisira kuita zvepabonde nomumukanwa kana nokunobuda netsvina, kana kuitisa bonhora mumwe munhu, havagoni kutaura kuti imhandara.
Bhaibheri rinoti chii nezvebonde?
Bhaibheri rinoti murume nomukadzi vakaroorana chete ndivo vanofanira kupinda pabonde. (Zvirevo 5:18) Saka munhu anoda kufadza Mwari haafaniri kupinda pabonde kana kuita zvinhu zvinoitwa pabonde kusvikira aroora kana kuroorwa.—1 VaTesaronika 4:3-5.
Vamwe vanoti zvinotaurwa neBhaibheri ndezvechinyakare uye hazvichaenderani nenguva yatiri. Asi yeuka kuti mazuva ano ndiko kwazara vanhu vari kurambana, vanhu vari kubata pamuviri vasingatarisiri, uye zvirwere zvinopomeranwa pabonde. Izvi zvinoratidza kuti nyika haina mazano aingapa panyaya dzokuzvibata!—1 Johani 2:15-17.
Ukada kunyatsofungisisa, uchaona kuti Bhaibheri rine mitemo ine musoro panyaya yokuzvibata. Ngatitii mumwe munhu akupa chipo chemari inokwana $1 000. Ungakwira here pamusoro pemba wotanga kuikandira pasi kuti anoda hake anhonge?
Unewo chisarudzo chaunofanira kuita panyaya yebonde. “Handidi kurasa umhandara hwangu ndichipa mumwe munhu wokuti ndinozokanganwa zita rake makore anozotevera,” anodaro musikana anonzi Sierra ane makore 14. Tammy, ane makore 17, anotiwo “Bonde chipo chinokosha chisingafaniri kutambiswa.”
Chinhu chinokosha chaunofanira kuziva: Bhaibheri rinotsigira umhandara uye kuzvibata kune vasati varoorwa kana kuroora.—1 VaKorinde 6:18; 7:8, 9.
Iwe unoti kudii?
Unofunga kuti zvinotaurwa neBhaibheri panyaya dzebonde zvine musoro kana kuti ndezvokuda kuomesera munhu?
Unofunga kuti zvakanaka here kuti vanhu vaviri vanenge vachidanana vapinde pabonde vasati varoorana?
Pashure pokuongorora nyaya iyi, vechiduku vakawanda vakaona kuti kuchengetedza umhandara uye kuramba wakazvibata chisarudzo chakanaka. Havambozvidembi nechisarudzo chavakaita kana kunzwa sokuti vane chavari kurasikirwa nacho. Ona zvakataurwa nevamwe:
“Ndinofara kuti ndichiri mhandara! Handishungurudziki kana kurwadziwa izvo zvinoitika kune vanopinda pabonde vasati varoorwa.”—Emily.
“Ndinofara kuti handina kumborara nemumwe munhu, uye kuti handityi kuti ndingangova ndiine chirwere chinopomeranwa pabonde.”—Elaine.
“Ndinonzwa vasikana vakawanda vezera rangu nevakuru kwandiri vachiti vanozvidemba kuti chavakapindira pabonde chii uye vanozvidemba kuti dai havo vakangomirira. Ini handidi kuzozvidemba saizvozvo.”—Vera.
“Ndinoona vanhu vakawanda vachishungurudzika nemhaka yokurasa umhandara hwavo kana kuti kurara nevanhu vakawanda. Zvinosuwisa kurarama upenyu hwakadaro.”—Deanne.
Chinhu chinokosha chaunofanira kuziva: Kuti ukwanise kukunda muedzo wokupinda pabonde unofanira kuziva zvaunotenda.—Jakobho 1:14, 15.
Ungatsanangurira sei vamwe zvaunotenda?
Kana mumwe munhu akakubvunza zvaunofunga panyaya dzebonde ungati kudii? Kakawanda kacho zvinobva pakuti chii chaita kuti abvunze.
“Ndikaona kuti munhu ari kundibvunza ari kuzviita kuti andiseke handimupinduri. Ndinogona kumuti, ‘Hazvinei newe,’ ndobva ndabvapo.”—Corinne.
“Kuchikoro vamwe vanonakidzwa nekushungurudza vamwe. Kana ndikaona kuti ndozvavari kuda pakundibvunza kwavari kuita, ndinogona kuramba ndakanyarara.”—David.
Waizviziva here? Pane imwe nguva Jesu akaramba akanyarara paaibvunzwa nevanhu vaimuseka.—Mateu 26:62, 63.
Asi ko kana munhu ari kukubvunza achirevesa uye achiratidza kuti anoda kuziva? Kana uchifunga kuti munhu wacho anogona kuremekedza zvinotaurwa neBhaibheri, unogona kumuudza nezverugwaro rwakadai sa1 VaKorinde 6:18, urwo rwunoti munhu anopinda pabonde asati aroorwa kana kuroora ari kutadzira muviri wake kana kuti kuukuvadza.
Kunyange ukashandisa Bhaibheri kana kuti ukasarishandisa zvinokosha kuti utaure uchiratidza kuti hausi kutya. Yeuka kuti une kodzero yokudada nechisarudzo chako chokuramba wakazvibata.—1 Petro 3:16.
“Kupindura uchiratidza kuti hausi kutya kucharatidza kuti une chokwadi chokuti zvaunoita ndizvo zvakarurama kwete kuti ndizvo zvawakaudzwa nemumwe munhu kuti uite.”—Jill.
Chinhu chinokosha chaunofanira kuziva: Kana uine chokwadi chokuti zvauri kuita panyaya yokuzvibata panyaya dzebonde ndizvo zvakarurama zvichakuitira nyore kuzvitsanangurirawo vamwe. Uye unogona kushamisika nezvavachazoita. “Vanhu vandinoshanda navo vanondirumbidza nemhaka yokuzvibata kwandinoita,” anodaro musikana ane makore 21 anonzi Melinda. Havashamisiki nokuzvibata kwandinoita. “Vanozviona sechiratidzo chokuti ndinozvidzora.”
Zano! Kana uchida rubatsiro rwokuti uve noushingi hwokuudza vanenge vakubvunza nezvebonde, tora pepa rinonzi “Ungatsanangurira Sei Vamwe Zvaunotenda Panyaya Dzebonde?” Uyewo, tarisa bhuku rinonzi Mibvunzo Inobvunza Vechiduku—Mhinduro Dzinoshanda.
Chitsauko 24 muBhuku 1 chinoti “Kuita Zvepabonde Kuchaita Kuti Tiwedzere Kudanana Here?”
Chitsauko 5 muBhuku 2 chinoti “Kurambirei Ndiri Mhandara?”
“Ndinonakidzwa nemazano anotaurwa mumabhuku a‘Vechiduku Vanobvunza Kuti.’ Somuenzaniso, papeji 187 muBhuku 1 pane mufananidzo unoratidza kuti kupinda pabonde usati waroora kana kuroorwa kwakafanana nokupa mumwe munhu nekiresi inodhura mahara. Unenge wazvidzikisira pasi. Papeji 177 panoratidza kuti kupinda pabonde usati waroora kana kuroorwa kwakafanana nokutora mufananidzo wakanaka chaizvo woushandisa semeti yokutsikira padhoo. Asi ndinonyanya kufarira mufananidzo uri papeji 54 muBhuku 2. Mashoko anotsanangura mufananidzo wacho anoti: ‘Kuita zvepabonde usati waroora kana kuroorwa kwakafanana nokuvhura chipo usati wachipiwa.’ Zvakangofanana nokuti uri kubira munhu wauchazoroorana naye chimwe chinhu.”—Victoria.
^ ndima 4 Kunyange zvazvo nyaya ino yakanangana nevasikana, mazano arimo anoshanda kunyange kuvakomana.


text:
South America
South America ziwumbe riri kuChamhembe kweNorth America uye chikamu cheziendanakuenda redunhu rinonzi America. KuMadokero kwaro kune gungwa rePacific, kuMaodzanyemba nekuMabvazuva kune gungwa reAtlantic. North America neCaribbean Sea dziri kuMaodzanyemba kwakadziva kuMadokero. Ziwumbe iri rine nyika gumi nembiri dzinozvitonga dzinosanganisira —Argentina, Bolivia, Brazil, Chile, Colombia, Ecuador, Guyana, Paraguay, Peru, Suriname, Uruguay, neVenezuela— kunoitawo French Guiana, inotongwa neFrance.
South America ine nharaunda yakakura 17,840,000 square kilometers (6,890,000 sq mi) nehugari hwevanhu vanosvika 371,090,000 zvichitevedza kuverengwa mugore 2005. Pakukura kwenharaunda South America ndiyo yechina ichitevedza Asia, Africa, neNorth America, uye ndiwo yechishanu pakuwanda kwevanhu ichitevera Asia, Africa, Europe, and North America.
Zita rekuti America rakapiwa nevarume vanoti Martin Waldseemüller naMatthias Ringmann, vachitora zita remurume ainzi Amerigo Vespucci anova ndiye akatanga kutaura kuvanhu vaibva kuEurope kuti nzvimbo iyi haisi India asi raitova rimwe dunhu ravaisaziva.


text:
Ungada Here Kuziva Chokwadi?
Chokwadi nezvei? Nezvemimwe mibvunzo inokosha zvikuru inogara ichibvunzwa nevanhu. Zvimwe wakambofunga nezvemibvunzo yakaita seiyi:
- Mwari ane hanya nesu zvechokwadi here?
- Hondo uye kutambura zvichazombopera here?
- Chii chinoitika kwatiri patinofa?
- Pane tariro here nokuda kwevakafa?
- Ndinganyengetera sei zvokuti Mwari anondinzwa?
- Ndingafara sei muupenyu?
Waizotsvaka kupi mhinduro dzemibvunzo iyi? Kana ukaenda kumaraibhurari kana kuti kuzvitoro zvemabhuku, ungawana zviuru zvemabhuku zvinotaura kuti zvine mhinduro dzacho. Zvisinei, kazhinji mabhuku acho haawirirani. Mamwe angaita seanoshanda panguva iyoyo asi anokurumidza kusafambirana nenguva uye anodzokororwa kana kuti kuchinjwa.
Zvisinei, pane bhuku rimwe chete rine mhinduro dzinogutsa. Ibhuku rine chokwadi. Jesu Kristu paainyengetera kuna Mwari akati: “Shoko renyu ichokwadi.” (Johani 17:17) Nhasi Shoko iroro tinoriziva seBhaibheri Dzvene. Pamapeji anotevera, uchaona mhinduro dzemibvunzo iri pamusoro apa dziri muBhaibheri dzakajeka, dzechokwadi.
Mwari Ane Hanya Nesu Zvechokwadi Here?
CHINOITA KUTI MUBVUNZO WACHO UBVUNZWE: Tiri kurarama munyika yakazara noutsinye uye kusaruramisira. Zvitendero zvakawanda zvinodzidzisa kuti kutambura kwatinoita kuda kwaMwari.
ZVINODZIDZISWA NEBHAIBHERI: Mwari haambokonzeri zvakaipa. Jobho 34:10 inoti: “Mwari wechokwadi haamboiti zvakaipa, uye Wemasimbaose haamboiti zvisina kururama!” Mwari ane chinangwa chinoratidza rudo kuvanhu. Ndokusaka Jesu akatidzidzisa kunyengetera kuti: “Baba vedu vari kumatenga,…umambo hwenyu ngahuuye. Kuda kwenyu ngakuitwe panyika, sezvakunoitwa kudenga.” (Mateu 6:9, 10) Mwari ane hanya nesu zvikuru zvokuti akaita zvose zvaidiwa kuti ave nechokwadi chokuti chinangwa chake chichazadzika.—Johani 3:16.
Onawo Genesisi 1:26-28; Jakobho 1:13; uye 1 Petro 5:6, 7.
Hondo uye Kutambura Zvichazombopera Here?
CHINOITA KUTI MUBVUNZO WACHO UBVUNZWE: Hondo inoramba ichipedza vanhu vakawanda zvikuru. Tose zvedu tinonetseka nokutambura kwevanhu.
ZVINODZIDZISWA NEBHAIBHERI: Mwari anofanotaura nezvenguva yaachaita kuti munyika yose muve norugare. MuUmambo hwake, hurumende yokudenga, vanhu “havazodzidzizve kurwa.” Asi “vachapfura mapakatwa avo kuti ave miromo yemagejo.” (Isaya 2:4) Mwari achagumisa kusaruramisira uye kutambura kwose. Bhaibheri rinopikira kuti: “[Mwari] achapukuta misodzi yose pamaziso avo, rufu haruchazovipo, kana kuchema kana kuridza mhere kana kurwadziwa hazvingazovipozve. Zvinhu zvokutanga [kusanganisira kusaruramisira nokutambura] zvapfuura.”—Zvakazarurwa 21:3, 4.
Onawo Pisarema 37:10, 11; 46:9; uye Mika 4:1-4.
Chii Chinoitika Kwatiri Patinofa?
CHINOITA KUTI MUBVUNZO WACHO UBVUNZWE: Zvitendero zvakawanda zviri munyika zvinodzidzisa kuti pane chimwe chinhu chiri mumunhu chinoramba chichirarama kana afa. Vamwe vanoti vakafa vanogona kukuvadza vapenyu kana kuti Mwari anoranga vakaipa nokuvatambudza nokusingaperi mugomba remoto.
ZVINODZIDZISWA NEBHAIBHERI: Parufu, vanhu vanoguma kuvapo. Muparidzi 9:5 inoti: “Vakafa havana kana chavanoziva.” Sezvo vakafa vasingagoni kuziva, kunzwa kana kuita chimwe chinhu, havagoniwo kukuvadza kana kubatsira vapenyu.—Pisarema 146:3, 4.
Onawo Genesisi 3:19 uye Muparidzi 9:6, 10.
Pane Tariro Here Nokuda Kwevakafa?
CHINOITA KUTI MUBVUNZO WACHO UBVUNZWE: Tinoda kurarama, uye tinoda kunakidzwa noupenyu tiine vanhu vatinoda. Zvakangojairika kuti tinoshuva kuonazve vadiwa vedu vakafa.
ZVINODZIDZISWA NEBHAIBHERI: Vanhu vakawanda vakafa vachamutswa. Jesu akavimbisa kuti vaya “vari mumakuva vachayeukwa…vobuda.” (Johani 5:28, 29) Maererano nechinangwa chaMwari chepakutanga, vaya vachamutswa vachava nomukana wokurarama muparadhiso pasi pano. (Ruka 23:43) Ramangwana rakapikirwa iri rinosanganisira kuva noutano hwakanaka uye upenyu husingaperi kune vanhu vanoteerera. Bhaibheri rinoti: “Vakarurama vachagara nhaka yenyika, vachagara mairi nokusingaperi.”—Pisarema 37:29.
Onawo Jobho 14:14, 15; Ruka 7:11-17; uye Mabasa 24:15.
Ndinganyengetera Sei Zvokuti Mwari Anondinzwa?
CHINOITA KUTI MUBVUNZO WACHO UBVUNZWE: Munenge muzvitendero zvose vanhu vanonyengetera. Asi vakawanda vanofunga kuti minyengetero yavo haipindurwi.
ZVINODZIDZISWA NEBHAIBHERI: Jesu akatidzidzisa kuti tisaita zvokuimba minyengetero yedu. Akati: “Paunenge uchinyengetera, usadzokorora-dzokorora zvinhu zvakafanana.” (Mateu 6:7) Kana tichida kuti Mwari ateerere minyengetero yedu, tinofanira kunyengetera nenzira yaanotendera. Kuti tidaro, tinoda kudzidza zvinodiwa naMwari tonyengetera maererano naizvozvo. Johani Wokutanga 5:14 inotsanangura kuti: “Zvisinei nokuti chii chatinokumbira maererano nezvaanoda [Mwari], iye anotinzwa.”
Onawo Pisarema 65:2; Johani 14:6, 14; uye 1 Johani 3:22.
Ndingafara Sei Muupenyu?
CHINOITA KUTI MUBVUNZO WACHO UBVUNZWE: Vanhu vakawanda vanofunga kuti mari, mukurumbira, kana kuti runako zvichaita kuti vafare. Saka vanotsvaka zvinhu izvozvo, asi vanozoona kuti mufaro unovanzvenga.
ZVINODZIDZISWA NEBHAIBHERI: Jesu akaratidza chinoita kuti tifare paakati: “Vanofara vaya vanoziva zvinodiwa zvavo zvomudzimu.” (Mateu 5:3) Mufaro wechokwadi unogona kuwanika chete kana tikatora matanho okugutsa chinodiwa chedu chikuru, nzara yedu yokuda kuziva nezvaMwari uye chinangwa chake nokuda kwedu. Chokwadi ichocho chiri muBhaibheri. Kuziva chokwadi ichocho kunogona kutibatsira kunzwisisa zvinonyatsokosha nezvisingakoshi. Kubvuma kutungamirirwa nechokwadi cheBhaibheri patinosarudza uye patinoita zvimwe zvinhu kuchaita kuti tive noupenyu hune chinangwa.—Ruka 11:28.
Onawo Zvirevo 3:5, 6, 13-18 uye 1 Timoti 6:9, 10.
Uku kwanga kuri kungokurukura muchidimbu mhinduro dzomuBhaibheri dzemibvunzo iyi mitanhatu. Ungada kuziva zvimwe here? Kana uri mumwe wevaya “vanoziva zvinodiwa zvavo zvomudzimu,” hapana mubvunzo kuti ungada kuziva zvakawanda. Unganetseka nezvemimwe mibvunzo yakadai seyokuti: ‘Kana Mwari aine hanya nesu, nei achibvumira uipi uye kutambura zvakatekeshera munhoroondo yose yevanhu? Ndingavandudza sei mararamiro emhuri yangu?’ Bhaibheri rine mhinduro dzakakwana uye dzinogutsa dzemibvunzo iyi nemimwe yakawanda.
Zvisinei, nhasi vakawanda vanozeza kuongorora Bhaibheri. Vanoriona sebhuku rakakura uye dzimwe nguva rakaoma kunzwisisa. Ungada kubatsirwa here kuwana mhinduro dzinobva muBhaibheri? Zvapupu zvaJehovha zvine zvinhu zviviri zvinogona kukubatsira.
Chokutanga, ibhuku rinonzi Bhaibheri Rinombodzidzisei Chaizvo? rakagadzirirwa kubatsira vanhu vakabatikana kuti vaongorore mhinduro dzemibvunzo inokosha dzakajeka, dziri muBhaibheri. Chechipiri, ipurogiramu yokudzidza Bhaibheri usingabhadhari uri pamba pako. Muvakidzani ane ushamwari akakodzera kudzidzisa Bhaibheri anogona kuuya kumba kwako kana kuti kune imwe nzvimbo yakakunakira opedza kanguva vhiki yoga yoga achikurukura Bhaibheri newe asingakubhadharisi. Mamiriyoni evanhu mupasi rose akabatsirwa nepurogiramu iyi. Vakawanda vavo vakasvika pakutaura izvi zvinonakidza: “Ndawana chokwadi!”
Hakuna imwe pfuma yatingawana inopfuura ipapa. Chokwadi cheBhaibheri chinotisunungura pakutenda mashura, kuvhiringidzika uye kutya. Chinoita kuti tive netariro, chinangwa uye mufaro. Jesu akati: “Muchaziva chokwadi, uye chokwadi chichakusunungurai.”—Johani 8:32.


text:
Kareya
Kareya (defect or weakness) zvinoreva kusakwana kusvika pane zvakatarwa kuti zvivepo pane chiri kushandwa kana kuburwa chichibva kugadzirwa.. Vanoshanda muhushangazhi vane pavanenge vakaronga kana kurangana kuti zvavanobura zvinofanira kusvika maererano nehusvinu huri kudiwa. Izvo zvinenge zvaburwa zvichitadza kusvika pane husvinu kana kuti kururama kwakatarwa, zvinonzi zvine kareya. Vamwe vatauri vanoti kadenda, kana kuti chinongo.
- Hembe yasonewa yakabuda isina kupenderwa kuzasi inenge ine kareya nokuti hembe yakarurama haifanirwe kusonwa ichisiyiwa isina kupenderwa.
- Chingwa chikabhekwa chobuda muhovhoni chakafonyoka chinenge chine kareya nokuti chingwa chakarurama hachifanirwe kunge chakafonyoka.
Vari muhushangazhi vanoda kuziva kuti pane zvavanenge vabura zvingani zvine kareya uye zvingani zvisvinu. Izvi vanoda kuziva nokuti zvine kareya zvinokwanisa kunge zvisingatengeseke, kana kuti zvinoda kushandwa zvakare kuti zvisvike pakuva zvisvinu zvinotengeseka. Imwe nguva zvinhu zvine kareya zvinenge zvashata zvokusvika pakuraswa.
Kudzokorora kushanda chinhu chamboshandwa kunotora nguva, simba, uye mari. Varidzi vehushangazhi havafare kunge vachirasikirwa nayo mari iyi.


text:
Read Herbal Treatment Guide - ASAP.xls text version
ASAP Africa Zimbabwe HERBAL TREATMENT GUIDE
ZITA REMUSHONGA MADYARIRWO ZVIRWERE ZVINORAPWA MARAPIRO
1
Lemon Grass
Dzinde
2
Sage
Nhawani
3
Lavender
Nhawani
4
Penny Royal
Nhawani
5
Garden Rue
Nhawani
6
Worm Wood
Nhawani
1. 2. 3. 4. 1. 2. 3. 4. 5. 1. 2. 3. 4. 1. 2. 3. 4. 5. 6. 1. 2. 3. 4. 1. 2. 3. 4. 5. 6.
Kukosora Kuderedza BP Kupfavisa ganda Kunyaradza kuneta Maronda Itsvo nechiropa Manyoka Kudikitira Usiku Kugeza chibereko Kuti munhu ade kudya Musoro Kusvotwa Kushaya hope Mazino Mabayo Musoro Maronda mukanwa Kurumwa netupembenene Kuromwa nenyoka Kuti munhu ade kudya Chirungurira Kudzinga mamhepo Kugeza zvakanaka (vakadzi) Kuti munhu ade kudya Kurutsa Diarrhoea (manyoka) Mawemusi (Worms) Kurapa pasvuuka ganda Kugaya chikafu zvakanaka
Vhaidza mumvura wonwa setea
Geza maronda nesage tea Puta Sage tea wopfira Imwa 3-4 cups dzesage inopisa kurapa malaria Musashandise midziyo ye aluminium Tea yemashizha kana maruva
Tea kaviri pazuva Musape vane pamuviri
Tea kaviri pazuva Musape vane pamuviri Ukawanzwa unokonzera hope Tea Zora mashizha atswanyiwa paronda Musape vane pamuviri
ASAP Africa Zimbabwe HERBAL TREATMENT GUIDE
ZITA REMUSHONGA
7
MADYARIRWO
ZVIRWERE ZVINORAPWA
MARAPIRO
Garlic Chive
Dzinde
1. 2. 3. 1. 2. 3. 4. 5. 1. 2.
8
Stinging Nettle
Dzinde
9
Rosemary
Nhawani
10
Russian Compfrey
Dzinde
11
Oregano
Nhawani
3. 4. 5. 1. 2. 3. 4. 5. 6. 7. 8. 9. 1. 2. 3. 4. 5. 6.
Kuti munhu ade kudya Kugeza ropa Kusimbisa masoja emuviri Kurumwa netupembenene uye nenyoka Kuzvimba kweitsvo Inodzinga maworms (mawemusi) Manyoka, manyoka eropa, hemorrhoids Inobvisa matombo mudundira Kukosora Kunyaradza kurwadza nekuwedzera ropa Kugaya mafuta mumuviri Kurwadza kwemajoini Maronda mukanwa Kuderedza asthma Kukosora Maronda Kuzvimba mapapu Maronda eitsvo Ropa muweti Kuderedza B.P Manyoka Maronda pamazamu Kukosora Mudumbu Musoro nekusagadzikana Kuneta muviri Marwadzo epakutevera Mazvimbiswa
Tea Musape vane pamuviri uye vane makore ari pasi pemashanu Tea yemashizha Tea yemidzi Vidza mashizha woisa pachironda kumisa ropa
Tea yemashizha kana maruva 1 - 2 cups mazuva ese
Tea kurapa manyoka Mashizha akatswanyiwa Kurapa maronda
Tea yemaruva
ASAP Africa Zimbabwe HERBAL TREATMENT GUIDE
ZITA REMUSHONGA MADYARIRWO ZVIRWERE ZVINORAPWA MARAPIRO
12
Bulbum Bulbinella
Dzinde
13
Aloe Vera
Dzinde
14
Thyme
Nhawani
15
Tansy
Mhodzi
1. 2. 3. 4. 1. 2. 3. 4. 5. 1. 2. 3. 4. 5. 6. 7. 8. 1. 2. 3. 4. 5. 6. 1. 2.
Herpes Marwadzo emudumbu Maronda Kutsva Herpes Tsvina yakaomarara Maworms (Pin) Kuti munhu arutse Maronda, Kutsva, hemorrhoids Kugaya chikafa Maronda pahuro Maronda mukanwa (thrush) Kusimbisa masoja emuviri Asthma Mabayo mudumbu Manyoka Kutadza Kugeza Makonye mudumbu Kusimbisa tsinga dzeropa Mazino Kurwadza kwemoyo Maziso akazvimba Kurwadza kweitsvo Maronda Kurumwa nenyoka
Tsukutira mashizha pamaronda Zora muto kuherpes
Isa mumvura womwa Musape vane pamuviri
Tea inopisa kana mukadzi asikugeza (suppressed menstration) Tea yakatonhora - mabayo emudumbu Musamwe yakawandisa
Tea - kamwe kana katatu pazuva
16
Basic
Mhodzi (Seed)
3. Mabayo emudumbu 4. Kuneta mupfungwa 5. Kurumwa netupukanana
Tea Kufema mweya wacho Kupedza kuneta mupfungwa Kwizira mashizha parumwa netupukanana
ASAP Africa Zimbabwe HERBAL TREATMENT GUIDE
ZITA REMUSHONGA MADYARIRWO ZVIRWERE ZVINORAPWA MARAPIRO
17
Mint
Nhawani
1. 2. 3. 4. 5.
18
Yarrow
Mhodzi
19
Geranium
Mhodzi
20
Garlic
Dzinde
21
Sour Fig
Dzinde
Kunyaradza marwadzo Manyoka Nhetemwa Kusvotwa nekurutsa Kuderedza ropa pakugeza (vakadzi) 6. Musoro 7. Mudumbu 1. Nzeve 2. Maronda 3. Chicken pox 4. Zino 5. Kuzvimba matadza 6. Kuti wete ibude 7. Kubuda ropa mumapapu 8. Kugeza ropa 1. Kusagadzikana 2. Kurwadza mudundundu 3. Kusimbisa masoja emuviri 1. Kusimbisa masoja emuviri 2. Mawemusi 3. Maronda mukanwa kana panhengo yamai 4. Diabetes 5. Cholera 6. Gonorrhoea 7. Cancer pazamu 8. Asthma 9. Musoro 10. Maronda pahuro Tumapundu (Rash)
Tea 2 - 3 makapu pazuva(musoro)
Tea
Tea, makapu maviri pazuva
Tsenga mushure memaawa mashoma wochukucha mukanwa nemvura ine munyu kana soda Isa kapisi mumafuta woisa kunhengo yamai manheru ega ega (Usadye mukaka, uchi, shuga)
Zora muto wacho parash
Information
Herbal Treatment Guide - ASAP.xls
4 pages
Report File (DMCA)
Our content is added by our users. We aim to remove reported files within 1 working day. Please use this link to notify us:
Report this file as copyright or inappropriate
936110


text:
Nei Vabereki Vangu Vasingandipiwo Nguva Yokumbofara?
Funga nezvemuenzaniso uyu:
Uri kuda kuenda kupati asi hauna chokwadi kana vabereki vako vachizokubvumira kuendako. Chii chaungaita pane zviri pasi apa?
1. USAVAKUMBIRA—INGOENDA
Chikonzero chingaita kuti usarudze kuita izvi: Unoda kuratidza shamwari dzako kuti hapana anokurambidza zvokuita. Unozviona senge unoziva kudarika vabereki vako kana kuti hauremekedzi zvavanenge vataura.—Zvirevo 14:18.
Zvinozoitika kubva pane zvawasarudza: Shamwari dzako dzinogona kuona sokuti uri muhombe asi vachaonawo chimwe chinhu pauri chokuti hauna kuvimbika. Kana usina kuvimbika kuvabereki vako ndizvo zvaunogona kuitawo kushamwari dzako. Kana vabereki vako vakazozvibata, vacharwadziwa uye vachaona sokuti uri munyengeri uye havazokuitiri zvavaimbokuitira!—Zvirevo 12:15.
2. USAVAKUMBIRA—INGOREGA KUENDA
Chikonzero chingaita kuti usarudze kuita izvi: Unenge waona kuti zvichaitwa kupati yacho hazvisi zvinhu zvaunofarira kana kuti haufariri kushamwaridzana nevanhu vanenge vari ikoko. (1 VaKorinde 15:33; VaFiripi 4:8) Asiwo, ungangoda kuenda asi uchishaya kuti woudza sei vabereki vako.
Zvinozoitika kubva pane zvawasarudza: Kana ukasaenda nemhaka yokuti pane zvisina kunaka zvinogona kuitika kupati ikoko, zvichaita kuti uwane chokupindura shamwari dzako kana dzikakubvunza. Asi kana ukarega kuenda nemhaka yokuti washaya kuti woudza sei vabereki vako, unozopedzisira wava kunetseka uri kumba, uchingozviti ndiwe wega usiri kunakidzwa vamwe vachinakidzwa.
3. VAKUMBIRE—WOONA KUTI VANOTI KUDII
Chikonzero chingaita kuti usarudze kuita izvi: Unobvuma kuti vabereki vako vane kodzero yokukuudza zvokuita uye unoremekedza maonero avo. (VaKorose 3:20) Unoda vabereki vako uye haudi kuvarwadzisa nokusvova pamba usina kuvaudza. (Zvirevo 10:1) Kuvaudza kuchakupawo mukana wokutaura zvauri kuda.
Zvinozoitika kubva pane zvawasarudza: Vabereki vako vachaona kuti unovada uye unovaremekedza. Uye vakaona kuti zvauri kukumbira zvinoita, vanogona kukubvumira kuenda.
Zvikonzero Zvinoita Kuti Vabereki Varambe
Chimwe chikonzero chingaenzanisirwa seizvi: Kana kuri kunzi wasarudza kunoshambira, ungada kushambira paunenge uchionekwa nemumwe munhu anenge ari panzvimbo yakakwirira. Chikonzero nei? Nemhaka yokuti paunenge uchinakidzwa nokushambira unogona kutadza kuona njodzi. Asi munhu anenge akakutarisa ari panzvimbo yakakwirira anogona kukurumidza kuona njodzi. Ndizvo zvinoitikawo kuvabereki, nemhaka yekuti vane ruzivo rwakawanda uye vasangana nezvinhu zvakawanda muupenyu, vanogona kuona njodzi yausiri kuona. Kungofanana nemunhu anenge achikutarisa paunenge uchishambira, chinangwa chevabereki vako hachisi chokuti usanakidzwa, asi ndechokukubatsira kuti usapinda mumatambudziko anozoita kuti usafara muupenyu.
Hona chimwe chikonzero: Vabereki vako vanoda chaizvo kukudzivirira. Rudo rwavanarwo ndirwo rwunoita kuti vakubvumire kana vachiona zvichiita kana kukurambidza kana zvisingaiti. Kana ukavakumbira kuti uite chimwe chinhu, vanotanga vazvibvunza kuti vaone kana zvichiita kuti vakubvumire nokuti ndivo vanozozvidavirirawo pane zvinenge zvaitika kwauri. Kana vagutsikana uye vaona kuti hapana dambudziko raungazosangana naro vanobva vakubvumidza.
Zvaungaita Kuti Vabereki Vako Vakubvumire
Zvaunogona kuita
Taura chokwadi: Zvibvunze kuti: ‘Nei ndiri kuda kuendako? Inyaya here yokuti ndinofarira zviri kunoitwa ikoko kana kuti ndinoda kunge ndiri pane chikwata chezera rangu? Imhaka yekuti kune mukomana kana musikana wandinofarira achange ariko here?’ Saka udza vabereki vako chokwadi. Vakabva neko kumhunga hakuna ipwa. Saka kunyange ukada kuvanza vanogona kuona zvauri kuda kuendera. Vachakutenda paunotaura chokwadi uye uchaona kuti mazano avanokupa achakubatsira. (Zvirevo 7:1, 2) Asi kana ukasataura chokwadi, zvichaita kuti vasakuvimba uye mikana yokuti ubvumirwe kuita zvaunoda inenge yava mishoma.
Ziva nguva yokutaura: Usanetsa vabereki vako nokuvakumbira zvinhu panguva yavanenge vachangosvika vachibva kubasa kana kuti pavanenge vakabatikana vachiita zvimwe zvinhu. Taura navo panguva yavanenge vagadzikana. Asi usamirira kusvikira nguva yapera zvokuti unozopedzisira wava kuvanetsa uchida mhinduro. Vabereki vako havadi zvokumhanyiswa pakuita chisarudzo. Taura navo pachine nguva, kuti vawane nguva yokufunga.
Mashoko ako: Usarova imbwa wakaviga mupinyi. Nyatsovaudza zvauri kuda kuita. Vabereki pavanokubvunza kuti: “Ndivanaani vachange variko?” “Kuchange kuine munhu mukuru here achange achiona nezvepati yacho?” kana kuti “Uchadzoka nguvai?” havafariri mhinduro yokuti “Handizivi.”
Mafungiro ako: Usaona vabereki vako sevavengi. Vaone sevanhu vari kukutsigira, nokuti pane zvose zvinoitika kwauri vanobatanidzwawo. Kana ukavaona sevanhu vanokutsigira zvichaita kuti urege kukaka nharo navo uye zvichaita kuti vade kuteerera zvauri kutaura.
Ratidza vabereki vako kuti wava kufungawo semunhu mukuru kuburikidza nokugamuchira zvisarudzo zvavo uye kuzviremekedza. Kana ukaita izvi vachakuremekedza. Uye nguva inotevera, zvichaita kuti vakubvumire pane zvaunovakumbira.


text:
Nhoozhinji
Muchidzidzo Pimanyika, nhoozhinji (polyhedron kuChirungu) zvinoreva shepi ine mitsendo mina kana kudarika.Mitsendo iyi inenge ichibatana pamikwava nenzira inoita kuti shepi iyi ive chiumbwa chakavharika kwose.
Kupiwa Kwezita[chinja | edit source]
KuEnglish shoko rokuti polyhedron rinobva pamashoko anoti poly rinoreva many, uye hedron rinoreva base, chair or face. Saka zvichibatanidzwa zvoreva many faces or many bases.
Zita rokuti nhoozhinji rinobva pakuti shepi dzemhando iyi dzakavharwa mativi ose nenhoo dzinoonekwa kunze kwechiumbwa. Nhoo mbiri dzega-dzega dzinosangana pamikwava kana kuti pamutsetse mumwe. Nhoo nhatu kana kudarika dzinosangana pachisuvi chimwe. Kuverengwa kwehuwandu hwenhoo dziri pachiumbwa ndiko kunopa chiumbwa zita racho. Pano pasarudzwa kuti boka rezviumbwa izvi zvinzi nhoozhinji zvichitodzana nenhoo (Sheild) inodzivirira ari seri kwayo akaibata. Panotariswa zviumbwa izvi mativi acho ndiyo ari kufananidzwa nenhoo.
Mipanda yenhoozhinji[chinja | edit source]
Kune mhando yenhoozhinji inoita zviso zvakaenzana nekufanana; nhoozhinji ine kuchenzana kwezviso inonzi nhoozhinji yemachenzano - regular polyhedron. Boka renhoozhinji rinoitawo zviumbwa zvisina kuchenzana kwezviso, apa kureva kuti zviso hazvitodzani pakuenzana kana kufanana. Nhoozhinji ine zviso zvisina kuchenzana inonzi nhoozhinji isakachenzana - irregular polyhedron.
Mhando dzenhoozhinji[chinja | edit source]
Nhooina -tetrahedron kuEnglish. Iyi ishepi ine zviso kana kuti mitsendo mina. Nokumwe kutaura ndiyo shepi imwe inonzi dumba regonyonhatu - triangular pyramid.
Nhooshanu pentahedron kuEnglish. Iyi ishepi ine zviso kana kuti mitsendo mishanu. Dumba reSkweya - (square pyramid) riri muboka reshepi iyi.


text:
Manyau
Muzvidzidzo fundoyetsimba, chemishonga, mugodhi, manyau (molten material) rinotaurwa kana magodo adziyiswa kusvika pahujoto hwekushanduka kuva mutuvi.
Somuenzaniso mabwe ane simbi inonzi "copper" anodziyiswa kusvika pahujoto 1300oC apo anenge anyauka akatsvuka kuti piriviri nekupisa. Izvozvi zvakanyauka nokutsvuka kuburikidza nemoto ndizvo zvinonzi manyau. Manyau anotaurwa pane chinhu chinoonekwa chiri godo pahujoto hwatinorarama asi chichizonyauka kana chapiswa nemoto wakawanda. Magodo emvura anonyauka pahujoto 0o tichikwanisa kuabata isu vanhu. Mvura haiverengwe pamanyau, zvakare mvura inenge isina kutsvuka nekupisa.[[en:molten


text:
Muenzanisi
Muchidzidzo chePimanyika, muenzanisi (equator) mutsetse unopangidza panosangana uso hweurungano nemutsendo une goko rehuremu uye wakarurama neakiso yeurungano yacho. Kureva kuti mutsendo uyu wakaita mutwi neaksio uye kuti wakatakuraGokwe rehuremu (centre of mass) yeurungano yacho. Iri zita rinoshandiswazve pakutsangudza kuumbwa kweRinopasi, (Earth).
Takatarisana neRinopasi, muenzanisi mutsetse wekufungidzira une nhambwe dzakaenzana kubva kuNorth Pole kusvika keSouth Pole panzvimbo dzose. Mutsetse uyu unocheka urungano yeRinopasi kuita zvikamu zviviri zvakaenzana.
Contents
Magonga eRinopasi[chinja | edit source]
Gonga rekuMaodzanyemba, (North pole) ndipo papoyindi panosangana uso neakiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole .
Gonga rekuChamhembe, (South pole) ndipo papoyindi panosangana chiso neakiso yekuzeya yeRinopasi (Earth), kuri kuChamhembe kweRinopasi.
Muchinyorwa chino mativimana erudzivo (direction) achange achinyorwa achitanga nevara guru kuti zvive pachena kuti parikutaurwa rudzivo, kwete chimwewo chinhu.
Nyika dzinochekwa neMuenzanisi[chinja | edit source]
Mutsazanisi unopfuura nemunyika 11 dzinoti:
- Sao Tome and Principe
- Gabon
- Republic of the Congo
- Democratic Republic of the Congo
- Uganda
- Kenya
- Somalia
- Indonesia
- Ecuador
- Columbia
- Brazil
Kuronda nzvimbo panyika[chinja | edit source]
Muchidzidzo cheTaranyika (Geography), nyika yakatarwa nemhando mbiri dzemitsetse. Kune mitsetse yakatarwa yakati sambamba nemuenzanisi inonzi latitude; kune mitsetse inotenderera nyika ichibata kuNorth pole neSouth pole inonzi longitude. Mitsetse iyi inoshevedzwa nenhamba dzakarongeka. Nhamba dzemitsetse yelattitude dzinoveregwa dzichibva pamuenzanisi dzichienda kuNorth pole neSouth pole. Nhamba dzemitsetse yelongitude dzinoverengwa dzichibva pamutsetse weGreenwich Meridian zvichienda kuMavirira nekuMabvazuva. Greenwich Meridian mutsetse welongitude unopfuura pedyo neRoyal Observatory, Greenwich, kuUnited Kingdom. Naizvozvo nzvimbo dzose dziri panyika dzine nhamba inotaura kuti nzvimbo iri papi mudandemutande remitsetse iyoyi. Ruzivo urwu ndirwo rwakashandiswa muhumhizha hweGPS, Geographical Position System chinova chombo chinobatsira kutaura kuti tiri papi uye kupa rudzivo (direction) rwenzvimbo yatinoda kuenda.
Chirongwa chekutarwa kwenyika nenzira yatsananguwa iyi chinodanwa kunzi Geographic Coordinate System - kuChiShona tochiti Gumbapamwe reZviringani ZveTaranyika. Zita reChiShona iri rakaumbwa nenzira inotevera:
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa kana kusatenderwa kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
- Zviringani (Coordinates) zvinoreva nhamba dzakarongeka dzinotevera mitaro yakatarwa dzinobatsira kuronda pane nzvimbo iri kutsvakwa.
- Taranyika (Geography) - iri izwi riri kubva kumazwi ari kuEnglish anoti: geo rinoreva nyika (earth), uye graph rinoreva mutaro.
Latitude inopima nhambwe yegonyo riri pakati pemutsendo weMutsazanisi nemutsetse unobata pagoko reEarth kuenda panzvimbo ipi zvayo iri pauso hweEarth. Latitude inoverengwa ichibva paMutsazanisi une nhamba 0o; nhamba iyi inokwira zvichienda kuNorth pole - nhamba dzichipiwa vara (+). Nhamba yelatitude inodzika zvichenda kuSouth pole, nhamba dzichipiwa vara (-). Izvi zvinoreva kuti latitude 20o iri kuMaodzanyemba kweMuenzanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Mitsetse yelatitude inodanwa kunzi tsambamba (parallels) nokuti inenge yakati sambamba, uye yakataramukana nhambwe dzakaenzana panzvimbo dzose. Kana 1o yelatitude yapimwa tsambamba dzinenge dzakataramukana 111km (kana 69maira). gonyo rapimirwa latitude ndiro zita rinopiwa tsambamba yacho ine nhambwe dzakaenzana kubva paMutsazanisi. Somuenzaniso 45o latitude ndiyo nhambwe yegonyo iri pakati peMutsazanisi ne tsambamba 45, (45th parallel). Saka 45th parallel inenge uri mutsetse wokuti nzvimbo dzese dziri pauri dzine latitude 45o.
Mitsetse yeLatitude yekurangarira
- Muenzanisi uri pa 0o latitude. Latitude iyi yakakosha nokuti ndiyo inotara pakati-nepakati penyika; uri nhambwe dzakaenzana kubva kuNorth pole neSouth pole. Muenzanisi unosvikwa nemurazvo wezuva wakarurama (direct rays) panguva mbiri dzetsazahusiku (equinoxes). Mazuva etsazahusiku anoitika March 20-21 neSeptember 20-21 apo nzvimbo dzose dziri panyika dzinowana usiku hwakareba 12 maawa. Tsanangudzo izere inopiwa kuchikamu cheMwaka yepaNyika
- Tropic of Cancer iri pa +23.5o; inopfuura munyika dzinoti Mexico, Egypt, Saudi Arabia, India neChina. Tropic of Capricon iri pa -23.5oS; inopfuura munyika dzinoti Chile, Brazil, South Africa, Australia.
- Tropic of Cancer inowana murazvo wezuva wakarurama pamazuva June 20-21; Tropic of Capricon inowana murazvo wezuva wakarurama pamazuva December 20-21. Nguva mbiri idzi dzinonzi solstice kuEnglish. Solstice izwi rinobva kuLatin rinoreva kumira kwezuva - zvisingarevi kuti zuva rinombofamba aiwa, asi kuti rinotora nguva refu kubva pakuyedza kusvika pakudoka zvoita sokunge rir kumbomira mudenga - kunyanya panguva ya 12 masikati parinenga riri kurova nhongonyo. KuChiShona toti solstice yochinzi zuvaragodza, kureva kuti ratora nguva yakareba zvikuru riri mudenga zvikurusei kunzvimbo dziri pamwaka wekupisa - summer.
- Arctic Circle neAntarctica Circle dziri palatitude +66.5o ne -66.5o zvakaringana kudaro. Mitsetse miviri iyi inotara panotangira nzvimbo dzinowana 24 maawa erima nezuva - idzi nzvimbo dzakakomberedza North pole ne South pole.
Latitude yakakosherei?[chinja | edit source]
- Latitude inobatsira vatyairi vendege nezvikepe kuronda nzira dzekufamba nadzo.
- Latitude inobatsira vanotsvakurudza kunzwisisa hugaro hwezvinhu zviri panyika. Somuenzaniso nzvimbo dzine nhamba yelatitude yakakwirira dzinonyanya kutonhora uye dzine mhepo isina mupfunga wemvura wakawanda. Nzvimbo dzine nhamba yelatitude yakaderera dzinopisa uye dzine mhepo ine mwando wemvura wakakwirira.
- Nzvimbo dzinenhamba yelatitude yakakwirira dzine musiyano wakanyanya wemwaka izvi zvichikonzerwa nokushaya zuva rakarurama mumwaka wechando nokuzowana zuva rakawanda mumwaka wekupisa. Musiyano yemwaka iyi inokonzera kusiyana kwemhuka nemumera unokwanisa kurarama munzvimbo idzodzi.
- Imwe pfungwa inoti paChiShona mitsetse yelatitude ngaidanwe kunzi mitsetse yemuyeramwaka, nokuti mwaka yepanyika ine chekuita nokuti mirazvo yezuva iri kurova zvakanyanya palatitude ipi. Tsanangudzo iri muchidimbu yapiwa muchikamu chakanzi Mitsetse yelatitude yekurangarira. Chinyorwa cheMwaka yepaNyika chinowedzera kutsanangura kudyidzana kwemwaka nenzvimbo yelatitude iri kuwana mirazvo yezuva yakarurama - direct rays of the sun.


text:
CHITSAUKO 2
Bhaibheri—Bhuku Rinobva Kuna Mwari
Bhaibheri rakasiyana nemamwe mabhuku ose munzira dzipi?
Bhaibheri ringakubatsira sei kukunda matambudziko ako?
Nei ungavimba nouprofita hwakanyorwa muBhaibheri?
1, 2. Bhaibheri chipo chinofadza zvikuru chinobva kuna Mwari munzira dzipi?
UNGAYEUKA here nguva yawakagamuchira chipo chakanaka kwazvo chaibva kushamwari inodiwa? Zvichida, izvozvo zvaisangofadza chete, asi zvainyevenutsawo mwoyo. Chokwadi, chipo chinokuudza chimwe chinhu nezvomunhu anenge achipa—kuti anokoshesa ushamwari hwenyu. Hapana mubvunzo kuti wakaratidza kuonga chipo chawakapiwa neshamwari yanyatsofunga nezvacho.
2 Bhaibheri chipo chinobva kuna Mwari, chiya chatingaonga zvechokwadi. Bhuku iri rakasiyana nemamwe ose rinobudisa pachena zvinhu zvataisazombofa takaziva. Somuenzaniso, rinotiudza nezvokusikwa kwematenga azere nenyeredzi, nyika, uye murume nomukadzi vokutanga. Bhaibheri rine chokwadi chinokosha chakavimbika chinotibatsira kukunda matambudziko oupenyu uye kuzvidya mwoyo. Rinotsanangura kuti Mwari achazadzisa sei chinangwa chake, ounza mamiriro ezvinhu ari nani panyika. Chokwadi Bhaibheri chipo chinofadza zvikuru!
3. Kupiwa kwatakaitwa Bhaibheri kunotiudzei nezvaJehovha, uye nei izvi zvichinyevenutsa mwoyo?
3 Bhaibheri chipowo chinonyevenutsa mwoyo, nokuti rinobudisa pachena chimwe chinhu pamusoro poMupi wacho, Jehovha Mwari. Kupiwa kwatakaitwa bhuku rakadaro kunoratidza kuti anoda kuti timuzive zvakanaka. Chokwadi, Bhaibheri rinogona kukubatsira kuswedera pedyo naJehovha.
4. Chii chinokufadza nezvokuparadzirwa kweBhaibheri?
4 Kana uine Bhaibheri, hausi woga unaro. Bhaibheri rakabudiswa mumitauro inopfuura 2 300, rakazara kana kuti muchikamu uye vanhu vanogara panyika vanopfuura 90 muzana vanogona kuriwana. Paavhareji, maBhaibheri anopfuura miriyoni imwe chete anoparadzirwa vhiki yoga yoga! Mabhiriyoni emaBhaibheri zvichida akazara kana kuti chikamu akabudiswa. Chokwadi, hapana rimwe bhuku rakafanana neBhaibheri.
5. Bhaibheri ‘rakafuridzirwa naMwari’ sei?
5 Uyezve, Bhaibheri ‘rakafuridzirwa naMwari.’ (2 Timoti 3:16) Sei? Bhaibheri pacharo rinopindura kuti: “Vanhu vakataura zvichibva kuna Mwari sezvavaitungamirirwa nomudzimu mutsvene.” (2 Petro 1:21) Kuenzanisira: Muzvinabhizimisi angaita kuti mabharani anyore tsamba. Tsamba iyoyo inenge iine pfungwa uye mirayiridzo zvamuzvinabhizimisi. Saka, chaizvoizvo iyo itsamba yake, kwete yamabharani. Saizvozvowo, Bhaibheri rine mashoko aMwari, kwete evanhu vakarinyora. Saka, Bhaibheri rose zvechokwadi i“shoko raMwari.”—1 VaTesaronika 2:13.
RINOBVUMIRANA UYE RAKARURAMA
6, 7. Nei kubvumirana kwemashoko ari muBhaibheri kuchinyanya kukosha?
6 Bhaibheri rakanyorwa mukati menguva yemakore anopfuura 1 600. Vanyori varo vakararama panguva dzakasiyana uye vaibva mumamiriro ezvinhu oupenyu akasiyana-siyana. Vamwe vaiva varimi, vabati vehove, uye vafudzi. Vamwe vaiva vaprofita, vatongi, uye madzimambo. Ruka, munyori weEvhangeri, aiva chiremba. Pasinei nemamiriro ezvinhu akasiyana-siyana evanyori varo, Bhaibheri rinobvumirana kubvira kwokutanga kusvika kwokupedzisira. *
7 Bhuku rokutanga reBhaibheri rinotiudza matangire akaita matambudziko evanhu. Bhuku rokupedzisira rinoratidza kuti nyika yose ichava paradhiso. Mashoko ose ari muBhaibheri anotaura nezvenhoroondo yezvakaitika kare kwezviuru zvemakore uye ane chokuita nenzira yakati nokubuda pachena kwechinangwa chaMwari. Kubvumirana kweBhaibheri kunofadza, asi izvozvo ndizvo zvataizotarisira pabhuku rinobva kuna Mwari.
8. Ipa mienzaniso inoratidza kuti Bhaibheri rakarurama mune zvesayenzi.
8 Bhaibheri rakarurama mune zvesayenzi. Rinotova nemashoko akanga asati ava kuzivikanwa panguva yaro. Somuenzaniso, bhuku raRevhitiko raiva nemitemo yevaIsraeri vekare yaitaura nezvokuisa munhu airwara kwake oga uye youtsanana nepo marudzi akanga akavapoteredza akanga asina chaaiziva panyaya dzakadaro. Panguva yakwaiva nepfungwa dzisina kururama pamusoro pezvakaita nyika, Bhaibheri rakati yaiva denderedzwa, kana kuti bhora. (Isaya 40:22) Bhaibheri rakataura zvakarurama kuti nyika ‘yakaturikwa pasina chinhu.’ (Jobho 26:7) Chokwadika, Bhaibheri harisi bhuku rezvesayenzi. Asi parinotaura nezvesayenzi, iro rakarurama. Izvi handizvo here zvataizotarisira pabhuku rinobva kuna Mwari?
9. (a) Bhaibheri rinoratidza munzira dzipi kuti pane zvakaitika kare rakarurama uye rakavimbika? (b) Kutendeseka kwevanyori varo kunokuudzei nezveBhaibheri?
9 Bhaibheri rakarurama uye rakavimbikawo pane zvine chokuita nezvakaitika kare. Nhoroondo dzaro dzakananga. Hadzingotauri mazita chete, asi dzinotaurawo madzinza evanhu vacho. * Kusiyana nevanhu venyika vanonyora zvakaitika kare, avo vasingawanzotauri nezvokukundwa kwevanhu vekwavo, vanyori veBhaibheri vakanga vakatendeseka, vachitonyora kunyange zvikanganiso zvavo pachavo uye zviya zvorudzi rwavo. Somuenzaniso, mubhuku reBhaibheri raNumeri, munyori wacho Mosesi anobvuma kukanganisa kwake kwakakomba kwaakatsiurirwa zvikuru. (Numeri 20:2-12) Kutendeseka kwakadaro hakuwanzowaniki mune dzimwe nhoroondo dzezvakaitika kare asi kunowanika muBhaibheri nokuti ibhuku rinobva kuna Mwari.
BHUKU RINE UCHENJERI HUNOBATSIRA
10. Nei zvisingashamisi kuti Bhaibheri ibhuku rinobatsira?
10 Bhaibheri zvarakafuridzirwa naMwari, ri“nobatsira pakudzidzisa, pakutsiura, pakururamisa zvinhu.” (2 Timoti 3:16) Chokwadi, Bhaibheri ibhuku rinobatsira. Rinoratidza kunzwisisa kwazvo zvakaita vanhu. Hazvishamisi kuti, Muridzi waro, Jehovha Mwari, ndiye Musiki! Anonzwisisa mafungiro edu uye manzwiro edu zviri nani kupfuura zvatinoita. Uyezve, Jehovha anoziva zvatinoda kuti tive vanofara. Anozivawo nzira dzatinofanira kudzivisa.
11, 12. (a) Jesu akakurukura zvinhu zvipi muMharidzo yake yepaGomo? (b) Ndedzipi dzimwe nyaya dzinobatsira dzinokurukurwa muBhaibheri, uye nei zano raro richishanda nguva dzose?
11 Funga nezvehurukuro yaJesu inonzi Mharidzo yepaGomo, yakanyorwa muzvitsauko zvaMateu 5 kusvika ku 7. Paaidzidzisa zvine unyanzvi, Jesu akataura nezvezvinhu zvakawanda, kusanganisira nzira yokuwana nayo mufaro wechokwadi, kugadzirisa kukakavadzana, kunyengetera, uye kuona zvinhu zvokunyama zvakakodzera. Mashoko aJesu achine simba uye achiri kubatsira mazuva ano sezvaakanga akangoita paakaataura.
12 Chimwe chokwadi chinokosha chiri muBhaibheri chine chokuita noupenyu hwemhuri, mashandiro, uye ukama nevamwe. Chokwadi chinokosha chiri muBhaibheri chinoshanda kuvanhu vose, uye zano raro rinobatsira nguva dzose. Uchenjeri huri muBhaibheri hunotaurwa nenzira pfupi nemashoko aMwari aakataura achishandisa muprofita Isaya, okuti: “Ini, Jehovha, ndini Mwari wako, Iye anokudzidzisa kuti ubatsirwe.”—Isaya 48:17.
BHUKU ROUPROFITA
13. Mashoko api akadzama ayo Jehovha akafuridzira muprofita Isaya kunyora pamusoro peBhabhironi?
13 Bhaibheri rine uprofita hwakawanda, huzhinji hwacho hwakatozadzika. Funga nezvomuenzaniso mumwe chete. Achishandisa muprofita Isaya, uyo akararama muzana remakore rechisere B.C.E., Jehovha akafanotaura kuti guta reBhabhironi raizoparadzwa. (Isaya 13:19; 14:22, 23) Mashoko akadzama akapiwa kuti aratidze kuti guta racho raizokundwa sei. Mauto aipinda nechisimba aizoomesa rwizi rweBhabhironi, ofora achipinda muguta asingarwi. Izvozvo handizvo chete. Uprofita hwaIsaya hwakatotaura zita ramambo aizokunda Bhabhironi—Koreshi.—Isaya 44:27–45:2.
14, 15. Mamwe mashoko akadzama ouprofita hwaIsaya pamusoro peBhabhironi akazadzika sei?
14 Makore anenge 200 gare gare—usiku hwaOctober 5/6, 539 B.C.E.—uto rakadzika misasa pedyo neBhabhironi. Mutungamiriri waro aiva ani? Mambo wePezhiya ainzi Koreshi. Saka mamiriro ezvinhu akanga ava kuita kuti uprofita hunoshamisa huzadzike. Asi uto raKoreshi raizopinda muBhabhironi nechisimba risingarwi, sezvakanga zvafanotaurwa here?
15 VaBhabhironi vakanga vachiita mutambo usiku ihwohwo uye vainzwa vakachengeteka vari seri kwemasvingo avo eguta akanga akakura kwazvo. Munguva iyi, Koreshi noungwaru akatsausa mvura yorwizi yaiyerera nomuguta racho. Munguva pfupi mvura yacho yakanga yava shoma zvokuti varume vake vaigona kuyambuka rwizi rwacho ndokusvika pamasvingo eguta. Asi uto raKoreshi raizopfuura sei masvingo eBhabhironi? Nokuda kwechimwewo chikonzero, usiku ihwohwo masuo eguta racho akangosiyiwa zvawo akavhurika!
16. (a) Isaya akafanotaurei nezvezvaizoitika kuBhabhironi pakupedzisira? (b) Uprofita hwaIsaya pamusoro pokuparara kweBhabhironi hwakazadzika sei?
16 NezveBhabhironi, zvakafanotaurwa kuti: “Harizombogarwi, uyewo harizorambi riripo kwezvizvarwa nezvizvarwa. MuArabhu haazodziki tende rake imomo, uye hapana vafudzi vachaita kuti mapoka avo arare imomo.” (Isaya 13:20) Uprofita uhwu hwakataura zvinopfuura kungoparara kweguta racho. Hwakaratidza kuti Bhabhironi raizova dongo zvechigarire. Unogona kuona uchapupu hwokuzadzika kwemashoko aya. Nzvimbo isingagarwi yeBhabhironi rekare—iri makiromita anenge 80 kumaodzanyemba kweBaghdad, muIraq—uchapupu hwokuti zvakataurwa naJehovha achishandisa Isaya zvakazadzika, zvokuti: “Ndicharitsvaira nomutsvairo wokutsakatisa.”—Isaya 14:22, 23. *
17. Kuzadzika kwouprofita hweBhaibheri kunosimbisa sei kutenda?
17 Kufunga nezvokuti Bhaibheri ibhuku rouprofita hwakavimbika hakusimbisi kutenda here? Chokwadi, kana Jehovha Mwari akazadzisa zvaakapikira munguva yakapfuura, tine chikonzero chakanaka chokuva nechivimbo chokuti achazadzisawo zvaakapikira zvine chokuita nepasi rinenge riri paradhiso. (Numeri 23:19) Zvechokwadi, tine “tariro youpenyu husingaperi iyo Mwari, asingamborevi nhema, akapikira kare kare.”—Tito 1:2. *
“SHOKO RAMWARI IBENYU”
18. Pauro, muapostora wechiKristu anotaura mashoko api ane simba ane chokuita ne“shoko raMwari”?
18 Pane zvatakurukura muchitsauko chino, zviri pachena kuti zvechokwadi Bhaibheri ibhuku rakasiyana nemamwe ose. Asi kukosha kwaro kunopfuura pakungova rinobvumirana iro pacharo, kururama mune zvesayenzi uye zvakaitika kare, uchenjeri hunobatsira, uye uprofita hwakavimbika. Pauro, muapostora wechiKristu akanyora kuti: “Shoko raMwari ibenyu uye rine simba, rakapinza kupfuura bakatwa chero ripi zvaro rinocheka nekwose uye rinobaya kusvikira panoparadzana mweya nomudzimu, uye mapfundo nemwongo yawo, uye rinokwanisa kunzwisisa kufunga nevavariro zvomwoyo.”—VaHebheru 4:12.
19, 20. (a) Bhaibheri ringakubatsira sei kuzviongorora? (b) Ungaratidza sei kuti unoonga chipo chaMwari chakasiyana nezvimwe zvose, Bhaibheri?
19 Kuverenga “shoko” raMwari riri muBhaibheri kunogona kuchinja upenyu hwedu. Kunogona kutibatsira kuzviongorora zvatisina kumboita kare. Tingataura kuti tinoda Mwari, asi zvatinoita kune zvinodzidziswa neShoko rake rakafuridzirwa, Bhaibheri, zvicharatidza pfungwa dzedu dzechokwadi, kunyange vavariro chaidzo dzomwoyo.
20 Zvechokwadi Bhaibheri ibhuku rinobva kuna Mwari. Ibhuku rinofanira kuverengwa, kudzidzwa, uye kukosheswa. Ratidza kuonga kwaunoita chipo ichi chinobva kuna Mwari nokuramba uchitarira zviri mariri. Paunoita izvozvo, uchanzwisisa zvikuru chinangwa chaMwari nokuda kwevanhu. Kuti chinangwa ichocho chii uye kuti chichazadziswa sei zvichakurukurwa muchitsauko chinotevera.
^ ndima 6 Kunyange zvazvo vamwe vanhu vachiti zvimwe zvikamu zveBhaibheri zvinopikisa zvimwe zvikamu zvaro, kutaura kwakadaro hakusi kwechokwadi. Ona Chitsauko 7 chebhuku rinonzi Bhaibheri—iShoko raMwari Here Kana Kuti Romunhu? rakabudiswa neZvapupu zvaJehovha.
^ ndima 9 Somuenzaniso, ona nhoroondo inonyatsotsanangura dzinza raJesu yakanyorwa pana Ruka 3:23-38.
^ ndima 16 Kuti uwane mamwe mashoko ane chokuita nouprofita hweBhaibheri, ona mapeji 27-9 ebhurocha rinonzi A Book for All People, rakabudiswa neZvapupu zvaJehovha.
^ ndima 17 Kuparara kweBhabhironi unongova muenzaniso mumwe chete wouprofita hweBhaibheri hwakazadzika. Mimwe mienzaniso inosanganisira kuparara kweTire uye Ninivhi. (Ezekieri 26:1-5; Zefaniya 2:13-15) Uyewo, uprofita hwaDhanieri hwakafanotaura umambo hwenyika hunotevedzana hwaizotonga pashure peBhabhironi. Uhwu hwaisanganisira Medhiya nePezhiya uye Girisi. (Dhanieri 8:5-7, 20-22) Ona Mashoko Okuwedzera, mapeji 199-201, nokuda kwokukurukurwa kwouprofita hwakawanda hwaMesiya hwakazadzika pana Jesu Kristu.


text:
Gonyoina tsazamativi
Muchidzidzo chePimanyika, gonyoina tsazamativi (Rhombus) chiumbwa chine mativi mana ose akaenzana. gonyo dzemukati dzakatarisana dzinenge dzakaenzana zvakare. Chiumbwa ichi chine madanhamakonyo maviri anochekana negonyo re 90o. Skweya iri pamupanda wegonyoina tsazamativi. Zita rokuti tsazamativi rinotsangangurwa kuchinyorwa chinonzi pimanzvimbo. Chivakamberi chokuti tsaza- chinobva kushoko rechiManyika rokuti tsazana rinoreva kuenzana.
Zvifaniro zvegonyoina tsazamativi[chinja | edit source]
Gonyoina tsazamativi rega-rega rine maguramakonyo mbiri anobatanidza mikwava (vertices) miviri yakatarisana, uye mativi maviri akati sambamba. Kuchishandiswa gonyonhatu dzine chidzudzani pane umbowo hwokuti gonyoina tsazamativi rine kupimirana kunotevedza madanhamakonyo maviri ari mariri. Chiumbwa ichi chine faniro (properties) dzinotevera:
- Gonyo mbiri dzakatarisana dzakaenzana
- Guramakonyo mbiri anochekana negonyo re 90o; akaita mutwi.
- Guramakonyo maviri anochekana kuita zvikamu zviviri zvakaenzana.
Faniro yekutanga inotiudza kuti gonyoina tsazamativi riri pamupanda wegonyoina sambamba
Nharaunda yegonyoina tsazamativi[chinja | edit source]
Nharaunda yechiumbwa ichi runowanikwa netsazaniso inoti:
Nharaunda, A = 1/2.b.h
Apa b anomirira nhambwe yehwaro; h achimirira nhambwe yehudzamu. Tinotora hwaro sedivi ripi zvaro; hudzamu hunozotorwa senhambwe yemutwi unobatanidza mativi maviri asina kutevedzana.
Imwe nzira inokwaniswa kushanda ndeyekuti tinopangidzwa mikwava yegonyoina iri nemavara ABCD; nharaunda tinenge toiwana netsazaniso inoti:
Nharaunda, A = (AC.BD)/2
Apa AC naBD dzinenge dziri nhambwe dzemaguramakonyo maviri.


text:
Chidzidzo 9
Chii Chingaita Kuti Mhuri Yako Ifare?
1. Nei muchato uchikosha pakuita kuti mhuri ifare?
Mashoko akanaka anobva kuna Jehovha, Mwari anofara, uyo anoda kuti mhuri dzifare. (1 Timoti 1:11) Kuwanana kwakatangwa naye. Kuroorana zviri pamutemo kunokosha nokuti kunoita kuti vabereki nevana vanzwe vakachengeteka uye vachifara. VaKristu vanofanira kuremekedza mitemo yemunyika mavanogara ine chokuita nokuchata.
Mwari anoona sei wanano? Anoda kuti uve mubatanidzwa unogara zvachose pakati pemurume nemukadzi. Jehovha anoda kuti murume nemudzimai vave vakavimbika kune mumwe nemumwe. (VaHebheru 13:4) Anovenga kurambana. (Maraki 2:16) Asi anobvumira vaKristu kuti varambane uye varoore kana kuroorwa zvakare kana mumwe wavo aita upombwe.
2. Murume nemudzimai vanofanira kugarisana sei?
Jehovha akasika murume nemukadzi kuti vabatsirane muwanano. (Genesisi 2:18) Semusoro wemba, murume anofanira kutungamirira pakupa mhuri yake zvinhu zvokurarama nazvo uye pakuidzidzisa nezvaMwari. Anofanira kuzvipira pakuda mudzimai wake. Varume nemadzimai vanofanira kudanana uye kuremekedzana. Sezvo vose varume nemadzimai vasina kukwana, zvinokosha kuti vadzidze kukanganwirana kuti vafare muwanano.
3. Kana usingafari muwanano yenyu, unofanira kusiya mumwe wako here?
Kana muine matambudziko muwanano yenyu, mose muri vaviri munofanira kushandira kuti mugarisane murudo. (1 VaKorinde 13:4, 5) Shoko raMwari hariudzi vanhu kuti vamboparadzana senzira yekugadzirisa matambudziko anosangana nevakawanda muwanano.
4. Vana, Mwari anoda kuti muitei?
Jehovha anoda kuti mufare. Anokupai mazano akanakisisa okuti munganakidzwe sei nouduku hwenyu. Anoda kuti mubatsirwe neuchenjeri uye ruzivo zvine vabereki venyu. (VaKorose 3:20) Jehovha anodawo kuti muwane mufaro wokushandira Musiki wenyu neMwanakomana wake.
5. Vabereki, vana venyu vangawana sei mufaro?
Munofanira kushanda nesimba kuti vana venyu vawane zvokudya, pekugara nezvipfeko. (1 Timoti 5:8) Asi kuti vana venyu vawane mufaro, munofanirawo kuvadzidzisa kuda Mwari uye kuti vadzidze kubva kwaari. (VaEfeso 6:4) Muenzaniso wenyu wokuda Mwari unogona kukurudzira mwana wenyu zvikuru. Mirayiridzo yenyu kana ichibva muShoko raMwari, inogona kuita kuti mafungiro emwana wenyu ave akanaka.
Vana vanobatsirwa pamunovakurudzira uye pamunovarumbidza. Vanodawo kururamiswa uye kurangwa. Kudzidziswa kwakadaro kunoita kuti vasaita zvinhu zvinogona kuvashayisa mufaro. (Zvirevo 22:15) Kunyange zvakadaro, kuranga hakufaniri kumboitwa neutsinye.
Zvapupu zvaJehovha zvinobudisa mabhuku akawanda akanyorerwa zvikurukuru kuti abatsire vabereki nevana. Mabhuku aya anotaura zviri muBhaibheri.


text:
Muchidzidzo Pimanyika, pimagonyonhatu chidzidzo chinoongorora hukama huripo pakati penhambwe dziri pamativi nemagonyo egonyonhatu. Kukura kwakaita gonyo kunodudzwa negovano dzinoti sine, cosine, uye tangent
Govano (ratio) izwi rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga.
Rheshiyo dzePimagonyonhatuEdit
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Hondo maps
-
No results found.
Administrative divisions
Hondo neighbours
Alternate names of Hondo
Related places
Click the links to locate on map.Hondo-shi (Japan), Hondo (Japan), Hondo Valle (Dominican Republic), Municipio de Río Hondo (Guatemala), Departamento de Río Hondo (Argentina), Cañada del Paso Hondo (Uruguay), Rio Hondo (Belize), Termas de Río Hondo (Argentina), Hondo (Zimbabwe), Río Hondo (Bolivia), Cañon Hondo (United States), Poblado Paso Hondo (Uruguay), Caño Hondo (Dominican Republic), Hondo (Colombia), El Hondo (Mexico), Hondo (Japan), Hondo (Benin), Arroyo Hondo (Paraguay), Arroyo Hondo (Paraguay), Caño Hondo (Dominican Republic), Caletón Hondo (Dominican Republic), Arroyo Hondo (Dominican Republic), Estero Hondo (Dominican Republic), Río Hondo (Guatemala), Portillo Hondo (Honduras), Río Hondo (Cuba), Río Hondo (Argentina), Arroyo Hondo (Bolivia), Arroyohondo (Colombia), Pozo Hondo (Venezuela), Boca de Arroyo Hondo (Colombia), Corregimiento Río Hondo (Panama), Cañada del Pozo Hondo (Uruguay), Río San Lorenzo (Dominican Republic), Honshū (Japan), Hondō (Japan), Hondo Point (Philippines), Hondo Bontafa (Niger), Dina Hondo (Niger), Fara Hondo (Mali), Bajo Hondo (Argentina), Arroyo Hondo (Argentina), Cañada del Paso Hondo (Uruguay), Palo Hondo (Mexico), Paso Hondo (Mexico), Isla Valle Hondo (Venezuela), Caño Valle Hondo (Venezuela), Caño Valle Hondo (Venezuela), Valle Hondo (Venezuela), Quebrada Pozo Hondo (Venezuela), Morichal Pozo Hondo (Venezuela), Morichal Hondo (Venezuela), Caño Hondo (Venezuela), Caño Hondo (Venezuela), Sillón Hondo (Dominican Republic), Rincón Hondo (Dominican Republic), Rincón Hondo (Dominican Republic), Rincón Hondo (Dominican Republic), Paso Hondo (Dominican Republic), Paso Hondo (Dominican Republic), Paso Hondo (Dominican Republic), Hondo Valle (Dominican Republic), Hondo Valle (Dominican Republic), Caletón Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Punta Bajo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Arroyo Hondo (Dominican Republic), Paso Hondo (Mexico), Arroyo Hondo (Mexico), Arroyo Hondo (Mexico), Songo Hondo (Cuba), Río Hondo (Cuba), Rincón Hondo (Cuba), Rincón Hondo (Cuba), Rincón Hondo (Cuba), Rincón Hondo (Cuba), Rincón Hondo (Cuba), Rincón Hondo (Cuba), Pozo Hondo (Cuba), Río Hondo (Cuba), Río Hondo (Cuba), Río Hondo (Cuba), Paso Hondo (Cuba),


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
28 Naizvozvo Isaka akashevedza Jakobho, akamukomborera, akamurayira akati kwaari: “Usatora mudzimai pavanasikana veKenani.+
2 Simuka, enda kuPadhani-aramu kuimba yaBhetueri baba vaamai vako utore mudzimai ikoko pavanasikana vaRabhani hanzvadzi yaamai vako.+
3 Mwari Wemasimbaose achakukomborera nokuita kuti ubereke nokuita kuti uwande, uye uchava ungano yemarudzi.+
4 Achakupa chikomborero chaAbrahamu,+ iwe nevana vako vauinavo,+ kuti uite kuti nyika yaunogara uri mutorwa ive yako,+ yakapiwa Abrahamu naMwari.”+
5 Naizvozvo Isaka akarega Jakobho achienda, akaenda kuPadhani-aramu, kwaRabhani mwanakomana waBhetueri muSiriya,+ hanzvadzi yaRibheka,+ amai vaJakobho naIsau.+
6 Isau paakaona kuti Isaka akanga akomborera Jakobho uye akamuendesa kuPadhani-aramu kuti anotora mudzimai ikoko, uye kuti paakamukomborera akamurayira, achiti: “Usatora mudzimai pavanasikana veKenani”;+
7 uye kuti Jakobho akanga achiteerera baba vake naamai vake uye akanga achienda kuPadhani-aramu;+
8 Isau akabva aona kuti vanasikana veKenani vakanga vasingafadzi Isaka baba vake.+
9 Nokudaro Isau akaenda kuna Ishmaeri akatora Maharati mwanasikana waIshmaeri mwanakomana waAbrahamu, hanzvadzi yaNebhayoti, kuti ave mudzimai wake, kuwedzera kune mamwe madzimai ake.+
10 Zvino Jakobho akapfuurira norwendo rwake achibva kuBheeri-shebha akaramba achienda kuHarani.+
11 Kwapera nguva yakati, akasvika pane imwe nzvimbo akarara ipapo nokuti zuva rakanga ravira. Naizvozvo akatora rimwe dombo renzvimbo yacho akariita mutsago wake, akarara pasi panzvimbo iyoyo.+
12 Akatanga kurota,+ uye tarira! manera akanga akamiswa pasi, musoro wao uchisvika kumatenga; uye tarira! ngirozi dzaMwari dzaikwira nokudzika paari.+
13 Uye tarira! Jehovha akanga akamira pamusoro pao, akati:+
“Ndini Jehovha Mwari waAbrahamu baba vako naMwari waIsaka.+ Ndichakupa iwe nevana vako nyika yaurere pairi.+
14 Vana vako vachava seguruva renyika,+ vachapararira kwose kwose kumavirira nokumabvazuva nokuchamhembe nokumaodzanyemba,+ uye mhuri dzose dzenyika dzichazvikomborera nokwauri uye nokuvana vako.+
15 Tarira ndinewe, ndichakuchengeta parwendo rwako rwose rwauri kufamba uye ndichakudzosa panyika ino,+ nokuti handizokusiyi kusvikira ndaita zvandataura kwauri.”+
16 Jakobho akabva amuka pahope dzake akati: “Chokwadi Jehovha ari munzvimbo ino asi ini handina kuzviziva.”
17 Akatya akatizve:+ “Nzvimbo ino inotyisa kwazvo!+ Iyi ndiyo imba yaMwari+ chaiyo uye iri ndiro gedhi rokumatenga.”
18 Naizvozvo Jakobho akafumomuka, akatora dombo raiva ipapo riri mutsago wake, akarimisa seshongwe, akadira mafuta pamusoro paro.+
19 Uyezve, akatumidza nzvimbo iyoyo kuti Bheteri;+ asi chaizvoizvo, guta racho raimbonzi Ruzi.+
20 Zvino Jakobho akapika mhiko,+ achiti: “Kana Mwari akaramba aineni, akandichengeta parwendo urwu rwandiri kufamba, akandipa zvokudya zvokuti ndidye nenguo dzokuti ndipfeke,+
21 ndikadzoka norugare kuimba yababa vangu, ipapo Jehovha achange ava Mwari wangu.+
22 Dombo iri randamisa kuti rive shongwe richava imba yaMwari,+ uye zvinhu zvose zvamuchandipa ndichakupai chegumi chazvo.”+
© 2014 Watch Tower Bible and Tract Society of Pennsylvania.
|


text:
Mureza weZimbabwe
Mureza weZimbabwe wakasvitswa kuvanhu mugore ra1980. Mufananidzo weshiri uri pamureza unomirira chiumbwa cheshiri inonzi hungwe chakawanikwa paMasvingo eZimbabwe - (Great Zimbabwe). Shiri iyi mucherechedzo wenhoroondo yeZimbabwe; red star iri pasi peshiri iyi inodudza zvehondo yerusununguko nerugare muZimbabwe.
- Green: Kurima nemaruwa eZimbabwe
- Yellow: hupfumi wezviwanikwa zvinocherwa muvhu reZimbabwe
- Red: ropa rakadeuka paChimurenga chekutanga nechechipiri (hondo dzerusununguko)
- Black: Nhaka nerudzi rwevanhu vatema veZimbabwe
- Gonyanhatu yeWhite: Rugare munyika yeZimbabwe
- Shiri yeZimbabwe: Hungwe ishiri yemucherechedzo wenhoroondo yeZimbabwe
- Red Star: Zvishuvo zvevana veZimbabwe zvokuva neramangwana rakanaka


text:
Zvapupu zvaJehovha Zvakachinja Bhaibheri Kuti Rienderane Nedzidziso Dzavo Here?
Aiwa hatina kudaro. Chakaitika ndechokuti, pataiona kuti dzidziso dzedu hadzisi kuenderana nezviri muBhaibheri, taibva tachinja dzidziso dzedu kuti dzienderane neBhaibheri.
Takagara tichiongorora Bhaibheri kubvira kare kare, tisati tatombotanga kubudisa Shanduro yeNyika Itsva yeMagwaro Matsvene yeChirungu muna 1950. Taishandisa chero shanduro yeBhaibheri yataiwana, uye dzidziso dzedu dzaibva pane zvataiona mumaBhaibheri iwayo. Ona mimwe mienzaniso yedzidziso dzava nemakore dzichitendwa neZvapupu zvaJehovha, wozvionera woga kana zvavanotaura zvichienderana nezvinonyatsodzidziswa neBhaibheri.
Zvatinotenda: Mwari haasi Utatu. Zion’s Watch Tower yaJuly 1882 yakati: “Vaverengi vedu vanoziva kuti kunyange zvedu tichitenda kuti kuna Jehovha, Jesu uye Mudzimu mutsvene, hatibvumi zvachose dzidziso isiri mumagwaro yokuti zvose izvi ndivanaMwari vatatu vari mumunhu mumwe chete kana kuti sezvinotaurwa nevamwe kuti ndiMwari ari muvanhu vatatu.”
Zvinodzidziswa neBhaibheri: “Jehovha Mwari wedu ndiJehovha mumwe chete.” (Dheuteronomio 6:4, Bhaibheri muNdimi yeUnion Shona) “Asi isu tinongova naMwari mumwe bedzi, ndivo baba; zvinhu zvose zvinobva kwaari, nesu tiripo nokuda kwake; uye Ishe mumwe Jesu Kristu; zvinhu zvose zviripo naye, nesu tiripo naye.” (1 VaKorinde 8:6, Bhaibheri muNdimi yeUnion Shona) Jesu pachake akati: “Baba vakuru kwandiri.”—Johani 14:28, Bhaibheri muNdimi yeUnion Shona.
Zvatinotenda: Vanhu havasi kuzotambudzwa nokusingaperi mugomba remoto. Zion’s Watch Tower yaJune 1882 yaiva nomusoro waiti “Mubayiro Wezvivi Rufu” uyo waibva pana VaRoma 6:23 muKing James Version. Yakati: “Zvinotaurwa nevhesi iyi zvakajeka uye zviri nyore kunzwisisa. Zvinoshamisa kunzwa vanhu vakawanda vanozviti vanotenda kuti Bhaibheri iShoko raMwari asi vachiramba vachitaura zvinopesana nezviri muvhesi iyi, uye vachitosimbirira kutaura kuti Bhaibheri rinodzidzisa kuti mubayiro wezvivi kutambudzwa nokusingaperi.”
Zvinodzidziswa neBhaibheri: “Mweya unotadza, uchafa.” (Ezekieri 18:4, 20, Bhaibheri muNdimi yeUnion Shona) Chirango chichapiwa vanhu vasingateereri Mwari hachisi chokutambudzwa nokusingaperi asi kuti ‘kuparadzwa nokusingaperi.’
—2 VaTesaronika 1:9, Bhaibheri muNdimi yeUnion Shona.
Zvatinotenda: Umambo hwaMwari ihurumende chaiyo kwete kuti huri mumwoyo momunhu. Zion’s Watch Tower yaDecember 1881 ichitaura nezveUmambo hwaMwari yakati: “Pachagadzwa umambo uhwu, hurumende dzose dziri panyika dzichaparadzwa.”
Zvinodzidziswa neBhaibheri: ‘Zvino nemazuva emadzimambo iwayo Mwari wokudenga achamutsa umambo, husingazoparadzwi, uye simba rahwo haringapfuuri kune rumwe rudzi rwavanhu; asi ihwo huchaputsanya nokuparadza umambo uhwu hwose, ihwo huchamira nokusingaperi.’
—Dhanieri 2:44, Bhaibheri muNdimi yeUnion Shona.
Zvapupu zvaJehovha zvinongoshandisa Shanduro yeNyika Itsva yeMagwaro Matsvene kutsigira dzidziso dzavo here?
Aiwa, tinoshandisa shanduro dzemaBhaibheri dzakasiyana-siyana patinoita basa redu rokuparidzira. Kunyange zvazvo tichipa vanhu Shanduro yeNyika Itsva tisingavabhadharisi, takasununguka kukurukura nyaya dzeBhaibheri nevanhu vanoda kushandisa mamwe maBhaibheri.


text:
Hunzwi
Munhu pamwe nemhuka akasikwa ane hunzwi (senses). Hunzwi hunorava, kusiyanisa nokufananidza, kusarudza, kuketa zvacho zviri kunzverwa.
Kune hunzwi hushanu hunonyanya kuzivikanwa hunoti: kuoona nemaziso; kunzwa nenzeve; kuraidza nerurimi; kunhuwidza nemhuno, uye kukwanisa kugunzva kunoti muviri wakabatana kana kugunzvana chimwe chinhu munhu anozviziva. Munhu achinge agunzvana nechimwe chinhu anokwanisa kuziva kuti chinhu chakapfava, chikukutu, chinopisa, chinotonhora
Hunzwi hwese uhwu hunoraviwa muhuropi munowongorora kuti zvabva kune dzimwe nhengo zvinorevei nokupa zano rokuti munhu angaita sei nezviri kurehwa nedzimwe nhengo dzine hunzveri. Kunzwa hwema hwemanhuwire echinhu kunonzi kukamba. Saka imbwa inokamba hwema kudarika zvinoita munhu.
Tsika[chinja | edit source]
Akaimba muimbi Thomas Mapfumo achitenda Mwari kuti vakatipa Pfungwa shanu - idzodzo pfungwa shanu dzakarehwa naThomas Mapfumo ndidzo dziri kunzi hunzwi muchinyorwa chino.
Muenzaniso wekutaura kunoitwa mazuva ose:
- Teerera unzwe kurira kuri kuita mvura.
- Bata padumbu unzwe mwana ari kukava.
- Raidza unzwe kunaka kunoita sadza remhunga.
- Tarira uone zviri pano.
Pakutaura kwemazuva ose panoshandiswa shoko rokuti kunzwa pane hunzwi huna kunze kwekuona nemaziso chete.
Humwe hunzwi honosanganisira:


text:
Gonyozhinji
Muchidzidzo chePimanyika, gonyozhinji (Polygon kuChirungu) chiumbwa chine mativi mazhinji; kubvira pamatatu zvichikwira. Mitsetse inobatana pamikwava inenge yakati twasa.
Kupihwa kwezita[chinja | edit source]
KuChirungu izwi rokuti "polygon" rinoreva chiumbwa chine mativi mazhinji uye gonyo zhinji. Shoko rinoti poly rinoreva many - kuwanda. Shoko rinoti "gon" rinobva pashoko rekuti gonia (Latin) rinoreva bend kana kuti ankle. Isu kuChiShona tichapa zita rokuti gonyozhinji kududzira shoko rokuti polygon. Zvichinge zvamira nenzira iyoyi hazvichanetsi kupa mazita eShona kuzviumbwa; tinenge toverenga kuti chiumbwa chine gonyo (mikwava) ngani kana kuti mativi mangani.
- Triangle ine mativi matatu inenge yonzi gonyonhatu.
- Quadrilateral ine mativi mana inenge yonzi gonyoina.
- Pentagon ine mativi mashanu inenge yonzi gonyoshanu.
- Decagon ine mativi gumi inenge yonzi gonyogumi, zvichingodaro.
Tichiri ipapo zvakafanira kuti tionesane kuti gonyozhinji rega-rega rakaumbwa riine mativi anoverengwa kuenzana nemagonyo ari mukati mechiumbwa ichocho.
Magonyo egonyozhinji[chinja | edit source]
gonyozhinji rega-rega rine mativi anoverengwa kuenzana nemikwava yarinaro. Mukwava wega-wega une magonyo ane chitsama. Magonyo anonyanya kuwongororwa ndeaya:
Magonyo emukati – Magonyo emukati egonyozhinji ine mativi n (n-gonyo) anohwerengedzwa kusvika (n − 2)180o. gonyozhinji ine mativi n inokwanisa kutariswa sokunge yakavakwa negonyonhatu n dzinosangana paGoko regonyozhinji. gonyo inotenderera pagoko yakakura 360o, kana kuti 180(2). Tikabvisa kukura kwegonyo riri pagoko kubva pakukura kwemagonyo ari mugonyonhatu dziripo "n", tinowana (n − 2)180o kukura kwemagonyo emukati, megonyozhinji. Poinsot ndiye akatanga kutsvakurudza nekunyora pamusoro pemagonyo emukati egonyozhinji.
Makonyo ekunze - aya magonyo anohwerengedzwa kuita 360k, apa k anenge ari nhamba yakazvikwanira (interger).
Mipanda yeGonyozhinji[chinja | edit source]
Kune gonyozhinji rinenge rine mativi akaenzana uye mikwava yakaenzana; irori rine kuchenzana kwemativi nemagonyo ndiro rinonzi gonyozhiji remachenzano - (regular polygon). Kunoitawo gonyozhinji rine mativi kana magonyo asina kuenzana; irori risina kuchenzana kwemativi nemagonyo ndiro rinonzi gonyozhinji risakachenzana - irregular polygon.


text:
Gore
Gore ndiyo nguva inotorwa nairo Pasi kuita dendera rimwe ichipoterera zuva iri muboterekwa rayo.
Pakufamba kwegore nyika inopfuura mwaka yakasiyana-siyana inoonekwa: nokushanduka kwemamiriro ekunze; kureba kwenguva iri pakati pakubuda nokuvira kwezuva; chimiro chemiti nebundo; uye michero inowanikwa panzvimbo. Gore rine misi mazana matatu nemakumi matanhatu nemashanu kana riri makore nje. Kana rasvika gore remucharikwa (leap year) rine mazuva mazana matatu nemakumi matanhatu nematanhatu.
Gore sechikamu chinoshandisiwa kuera nguva[chinja | edit source]
Gore repaCalendar ndiyo nguva iri pakati pemisi miviri ine zita rimwechete paCalendar.
Hafu yegore inokwanisa kutanga January ichipera June kana kutanga July ichipera December.
Gore rinopimwa nedzimwe nzira dzakawanda.
Gore repaCalendar rinoda kuenderana nedendera rePasi parinopoterera zuva. Gore repaCalendar yaGregory (uye Calender yaJulian) rakareba mazuva 365 kana kuti 366 kana riri gore remucharikwa (Leap Year).
Tsika[chinja | edit source]
Shoko rokuti makei rinoshaniswazve kureva gore. Makei anouya zvinoreva gore rinouya. Makei akapera zvinoreva gore rakapera.


text:
WASHINGTON DC — Vanhu vakawanda vari kuratidza kutsutsumwa nemashoko ekuti gore roga-roga pane vana vanosvika zviuru mazana matatu vanosiya zvikoro nechikonzero chekushaya mari yedzidzo.
Mashoko aya akataurwa negurukota rinoona nezvevechidiki nekuendeswa kwehupfumi kuvatema, VaFrancis Nhema, vachitaura pamhemberero dze Day of the African Child neMugovera kuHarare.
VaNhema vakatiwo kunyange hazvo vamwe vevana ava vari vanenge vakundikana mubvunzo dzavanonyora, vakawanda vacho vanenge vashaya mari yekuenderera mberi nedzidzo.
Vakatiwo iri idambudziko rinofanirwa kugadziriswa nekukurumidza. Hatina kukwanisa kubata gurukota rezvedzidzo, VaLazarus Dokora, sezvo foni yavo yanga isingadairwe.
Hatinawo kubata VaNhema kuti tinzwe zvakanyanya pamusoro pemashoko avakataura.
Asu nunwe nybereki, VaRobson Gambiza, avo vane vana vatatu, vanoti havasati vabhadara mari yechikoro yevana vavo.
Mutungamiri wesangano reProgressive Teachers Union of Zimbabwe, VaTakavafira Zhou, vanotiwo zvinhu hazvina kumira zvakanaka muzvikoro sezvo vabereki vakawanda vari kutadza kubhadharira vana vavo mari dzechikoro.


text:
HARARE— KuBarbourfields Stadium kuchange kuchidaidzwa asingwanzi neMugovera apo Highlanders ichakweshana ne How Mine mumakwikwi eMbada Diamonds Cup.
Mutambo uyu ndiwo wekupedzisira pamwaka wenhabvu gore rino.
Makundano aya, ayo ane miriyoni yemadhora, akatorwa neDyanamos makore maviri adarika. Asi mangwana zita idzva richanyorwa pamukombe uyu.
Kunyange hazvo uyu uri mutambo mutsva kwavari, murairidzi weHow Mine, Pilani Ncube, anoti haasi kuona chikwata chake chichikundwa neHighlanders.
Vari kupa mari mumakundano aya, veMbada Diamonds, vari kufara zvikuru nekuuya kuri kuita vanhu kumitambo yavo nenyaya yemubhadharo wedhora rimwe chete.
Mukuru wekumahofisi ekambani iyi, VaGeorge Manyaya, vari kuti pamberi nedhora rimwe chete kuvatsigiri venhabvu.
Asi mumwe mutsigiri weHighlanders ari kuda kuzikanwa zvikuru achibuda panhepfenyuro ino, VaAgripa Nyoni, vanoti H’langa bosso ndiyo ichatora mukombe.
Kunyange hazvo zvakaoma kutaura chikwata chichakunda pamutambo uyu, kana tichitarisa matambiro akaita zvikwata zviviri izvi, zviri kuratidza kuti How Mine iri pamberi peHighlanders.
Asi tichitarisawo matambiro anga achiita zvikwata izvi mumitambo yeCastle Lager Premier Soccer League yave kupera, zviri kuratidza kuti Highlanders yanga ichitamba zvinonwisa mvura gore rino.
Vachakunda mumutambo uyu vachawana mari yakawandisa kudarika makwikwi ese enhabvu muZimbabwe apo vachapihwa mari inoita zana nemakumi matatu ezviuru zvemadhora.
Makundano eCastle Lager Premier Soccer League anopa chikwata chinokunda zviuru makumi manomwe zvemdhora chete.


text:
Chidembo
Chidembo (skunk or polecat in English) imhuka yemusango iri pamupanda wemhuka dzinoyamwisa. Chidembo chinozivikanwa nekutsatsadzira mutuvi une hwema hunonhuwa samare.
Chimiro cheChidembo[chinja | edit source]
Zvidembo zvinokura kureba 40-90cm kubva kumusoro kusvika kubesu zvichiita huremu hunokwana 0.5-8.9kg. Zvidembo zvinosiyana siyana ruvara rweganda zvichienderana nerudzi rwechidembo chacho. MuZimbabwe munonyanya kuwanikwa zvidembo zvine black ne white; kunoitawo zvidembo zvine brown ne cream.
Kudya kweChidembo[chinja | edit source]
Chidembo chinodya mhuka zvose nemichero, chinodya zvakasiyana zvichienderana nokuti mwaka uri papi. Chidembo chinodya: madzvinyu; mbeva; matatya; nyoka; shiri; nhuta nemazai. Chinodyawo michero yemusango; hohwa; uswa; mashizha nemidzi.
Zvidembo zvinogona kuronda hwema nekunzwa zvakanyanya asi hazvinatsowona. Chidembo chinonetseka kuona zviri 3m kubva pachiri; izvi zvinokonzera kuti zvidembo zvive zvinorohwa zvakanyanya pamugwagwa. Zvidembo hazvirarame kwenguva yakareba; chikamu chinorarama makore anodarika matatu (3) chiri pasi pe 10%.
Kuberekana[chinja | edit source]
Zvidembo zvinotsvetsvana munguva yechirimo; mukono mumwe unokwanisa kutanda nekushumira nzvari dzakawanda. Nzvari yechidembo inotakura pamuviri kwemazuva 66 ichizvara vana 4-7. vana vechidembo vanozvarwa vasinganzvi uye vasingaone. Vanozotanga kuona mushure mevhiki nhatu. Vana vechidembo vanorumurwa vave nemwedzi miviri (2) yokuzvarwa, vochizogara namai vacho kana vave kutsvaka kuzvarawo. Chidembo chinotanga kubereka chave negore rimwe.
Kumwaya Zvinonhuhwa[chinja | edit source]
Chidembo chinozivikanwa kunyanya nenhau yokumwaya hwema hunonhuwa hunobva mutsatsadzi dziri kushure. Chidembo chinoshandisa mutuvi uyu unonhuwa senzira yokudzinya zvikara zvingada kuchidya. Chine tsatsadzi mbiri dzinomwaya munhuwi uyu; tsatsadzi idzi dziri kumativi maviri emukosho.
Tsika[chinja | edit source]
Kune kutaura kunoti "Tivhiye chidembo" - zvichireva kuti ngatiitaurei nhau yacho yakarema kana inonyadzisa pakare pano.


text:
Gongo
Muchidzidzo Chezvipenyu (Biology) gongo (clitoris in English) chikamu chenhengo yechikadzi inonzi mbutu. Kuti nhau yokutanya inzwisisike zviri nani tinofanira kukurukura kaumbirwo kakaitwa nhengo yechidzimai sokuonekwa kwainoitwa nechekunze. Vamwe vatauri vanoti chidziviro, uyu uri ndiwo mutauro une chiremera.
Contents
Kuumbwa kweNhengo[chinja | edit source]
Hwabvu[chinja | edit source]
Kunze kwayo nhengo yechikadzi ine zvipika zviviri zvingadaidzwa kuti hwabvu - labia kuEnglish. Hwabvu huri paviri, kunoita hwabvu hukobvu kwoitawo hwabvu hutete. Shoko rokuti hwabvu rinobva kuChiKorekore richireva kuti miromo - lips.
Hwabvu hukobvu (labia majora) ndihwo hunovhariridza chikamu chenhengo chinoonekwa nokunze. Hwabvu uhwu hunobva kuzvidya kusvika nepakati pane mukoronga kana kuti mutsemu. Pamusoro pehwabvu uhwu ndipo panokura choya kana kuti mavhudzi. Hwabvu hukobvu hunopendera pamukoronga pahunoshanduka kuva nyama tsvuku isina choya.
Hwabvu hutete (labia minora) ndizvo zvinzeve kana kuti mipendero iri mukati mehwabvu hukobvu. Hwabvu uhwu hunotangira nechekumusoro kune kabhinzi (gongo) huchinosvika zasi kune buri rekuzvara. Sekutaura kunoita zita racho, hwabvu hutete hudiki pane hwabvu hukobvu. Uyu hwabvu hutete ndihwo hunoti mamwe madzimai echitema vanoda kutanya kana kudhonza kuti hurebe kuita matinji.
Gongo[chinja | edit source]
Pakati panosangana hwabvu hutete nechekumusoro pane kanyama kadiki kangaenzane nebhinzi kukura. Mukutaura kwemazuva ose vamwe vanokati kabhinzi. Kanyama aka ndiko kanodanwa kunzi gongo. Kanyama aka kanoshandawo kuwedzera kuzipirwa kwemukadzi panguva yokunge agara nomurume wake pabonde. Kanyama aka kane zvitape (Nerves) zvinotapa kuzipa panguva yokurarana kwemurume nemukadzi. Kane simba rokugona kusvitsa mudzimai pakuchemerera kana kachinge kapuruzirwa nenzira inofadza.
Mukana[chinja | edit source]
Mukana ndiro buri rinobuda nemwana pakuzvara uye ndiro rinopinda nenhengo yemurume panguva yebonde. Mukana hausiri iwo buri rinobuda neweti kwete. Buri reweti riri nechepamusoro pari pazasi pegongo.


text:
MAZANO OKUBATSIRA MHURI | KURERA VANA
Kukurukura Nemwana Wenyu Ari Kuyaruka
DAMBUDZIKO
Paaiva achiri muduku aikuudzai zvose. Iye zvino zvaari kuyaruka, haachatauri. Pamunoda kuti mutaure naye, anobva angokupindurai neshoko rimwe chete kana kuti kupopotedzana kunobva kwatotanga.
Munogona kudzidza kutaura nemwana wenyu ari kuyaruka. Asi chokutanga chimboonai zvinhu zviviri zvinogona kuita kuti pave nedambudziko iri.
CHINOZVIKONZERA
Anoda rusununguko. Kukura kuri kuita mwana wenyu kusvika pakuzova munhu mukuru anozogona kuzvitarisira tinogona kukufananidza nemunhu agere mumotokari padivi pomutyairi. Inozosvika nguva yokuti achityairawo motokari achiona matambudziko anosanganwa nawo nevatyairi mumugwagwa. Ichokwadi kuti kune vamwe vana vanoda rusununguko rwakawandisa kupfuura rwavanofanira kuva narwo, ukuwo vamwe vabereki vanopa vana vavo rusununguko rushoma kupfuura rwavanofanira kuwana. Nemhaka yemusiyano uyu, izvi zvinogona kukonzeresa chimoto pakati pevabareki nevana vari kuyaruka. “Vabereki vangu vanoedza kuda kuongorora chinhu chose chandinoita,” anochema-chema mumwe mukomana ane makore 16 anonzi Tinotenda. * “Kana vakasandiwedzera rusununguko pandinongosvitsa makore 18, ndiri kubva pamba!”
Anoda kushandisawo pfungwa. Vana vaduku ukavaudza kuti vasaita chakati, havabvunzi vanoteerera, asi ava vanenge vava kuyaruka vanoda kuziva zvikonzero. Izvi zvinoratidza kuti vanoda kushandisa pfungwa dzavo uye zvinobatsira kuti wechiduku agone kuita zvisarudzo zvine musoro. Chimbofunga muenzaniso uyu: ‘Mhamha vacheka orenji nepakati vakandipa imwe hafu, imwe hafu vakapa mukoma wangu.’ Kana ari mwana muduku anofara nokuti vaenzaniswa. Asi kana vari vari kuyaruka, kwavari izvi zvinenge zvisiri izvo. Kuti zvinzi vanhu vaenzaniswa hazvirevi kuti vanofanira kuwana zvakaenzana. Hazviiti kuti uitire vanhu zvinhu zvakafanana. Kushandisa pfungwa kunobatsira mwana wenyu ari kuyaruka kugona kugadzirisa matambudziko. Asiwo kune rimwe divi zvinogona kuita kuti aomese musoro uye asabvumirana nezvamunofunga.
ZVAMUNGAITA
Kana zvichiita ivai nenguva yokungotaura dzimwe nyaya pamunenge muchiita zvimwe zvinhu. Somuenzaniso, vamwe vabereki vakaona kuti vana vari kuyaruka vanowanzoti sunungukei kutaura pavanenge vachiita mabasa epamba, vagere mumutokari, kana kuti pavanenge vachiita zvimwe zvinhu pamwe chete nevabereki panzvimbo pokunzi ngatigare pasi titaure.—Zano reBhaibheri: Dheuteronomio 6:6, 7.
Musataura zvakawandisa. Hamufaniri kuitisana nharo pachinhu chimwe nechimwe zvokutozosvika pakupopotedzana. Asi ingotaurai zvamunoda . . . mobva magumira ipapo. Zvizhinji zvamunenge mataura anenge azvinzwa uye paanenge ava oga achazozvidzeya. Mupei mukana wokuita izvozvo.—Zano reBhaibheri: Zvirevo 1:1-4.
Teererai uye regai kuva chandagwinyira. Nyatsoteererai musingamudimbudziri kuitira kuti munyatsonzwisisa dambudziko rake. Pamunenge muchipindura ivai munhu anonzwisisa. Kana mukati mitemo yangu haichinji, mwana wenyu achatsvaka pokubuda napo. ‘Pakupedzisira mwana anenge ava kurarama upenyu hwerwaivhi,’ rinoyambira kudaro bhuku rinonzi Staying Connected to Your Teenager. “Kana vabereki varipo vanoita zvinodiwa nevabereki, asi kana vasipo vanoita zvavada.”—Zano reBhaibheri: VaFiripi 4:5.
Dzikamai. “Pose patinenge tisiri kuwirirana mhamha vanopopota,” anodaro mumwe musikana anonzi Kari. “Izvi zvinoita kuti ndigumbuke, zvokuti tinozopedzisira tava kupopotedzana.” Panzvimbo pokubva magumbuka zvakanyanya, taurai mashoko anoratidza kuti muri kunzwisisa mafungiro emwana wenyu. Somuenzaniso, panzvimbo pokuti “Chauri kunetseka saka chii ipapa!” mungati, “Ndiri kuona kuti zviri kukurwadza.—Zano reBhaibheri: Zvirevo 10:19.
Nepose pazvinogoneka, ratidzai kuti zvinoitwa sei kwete kungoti ita chakati. Kushandisa pfungwa kuri kuita mwana wenyu kwakangofanana nokusimbiswa kunoda kuitwa tsandanyama dzemuviri. Saka paanosangana nedambudziko, regai kubva mamuudza zvokuita asi mubatsirei kuona kuti angaita sei. Pamunenge muchikurukura nyaya yacho, mupei mukana wokuti ataure nzira dzaanofunga kuti angagadzirisa nadzo dambudziko racho. Pamunenge mapedza kukurukura nzira dzakasiyana-siyana munogona kuti: “Izvi ndizvo zvimwe zvaunogona kuita. Chimbofunga nezvazvo kwezuva rimwe chete kana kuti maviri tozoona kuti wafunga kuitei uye nezvikonzero zvacho.”—Zano reBhaibheri: VaHebheru 5:14.
^ ndima 7 Mazita ari munyaya ino akachinjwa.